تێکهەڵچوونی چەکداری لە بەلووچستان کوژرانی ژمارەیەک پاسداری لێکەوتەوە | Roji Kurd ڕۆژی کورد\nHome ڕۆژهه‌ڵاتی ناوه‌ڕاست ئێران تێکهەڵچوونی چەکداری لە بەلووچستان کوژرانی ژمارەیەک پاسداری لێکەوتەوە\nتێکهەڵچوونی چەکداری لە بەلووچستان کوژرانی ژمارەیەک پاسداری لێکەوتەوە\nڕۆژی کورد: تێکهەڵچوونی خوێناوی لە نێوان هێزەکانی “جەیشولعەدل” و سوپای پاسدارانی ڕژیمی ئیسلامیی ئێران لە سیستان و بەلووچستان هاتە ئاراوە و کوژران و برینداربونی لانیکەم دوو ئەندامی سوپای پاسدارانی لێکەوتەوە.\nماڵپەڕی تابناک لە ڕاپۆرتێکدا بڵاوی کردەوە، سەر لەبەیانیی ئەمڕۆ دووشەممە ٢٤ی جۆزەردانی ١٣٩٥ی هەتاوی، لە شارستانی خاش لە بەلووچستان، شەڕ لە نێوان چەکدارانی سوپای پاسداران و هێزەکانی جەیشولعەدلدا ڕووی داوە.\nئەو سەرچاوەیەی لە چەند هەواڵی دژبەیەکدا بڵاوی کردۆتەوە، ژمارەیەک لە چەکدارانی سوپای پاسداران لەو تێکهەڵچوونەدا کوژراون و بریندار بوون، بەڵام ئاماژەی بە ژومارە و ناسنامەی کوژراو و بریندارەکان نەکردووە.\nهەواڵدەریی “فارس”ی سەربە سوپای پاسدارانی ڕژیمی ئیسلامیی ئیران لە ڕاپۆرتێکدا لە زاری سەرچاوەی ئاگادارەوە ڕایگەیاندووە کە ٥ کەس لە هێزەکانی ڕێکخراوی جەیش ئەلعەدل لەو تێکهەڵچوونەدا کوژراون.\nهەتا کاتی بڵاو بوونەوەی ئەم هەواڵە ڕێکخراوی جەیشولعەدل ڕاستی یان ناڕاستیی بانگەشەی هەواڵدەرییەکانی ڕژیمی ئیسلامیی ئێرانی پشتڕاست یان ڕەت نەکردۆتەوە.\nڕێکخراوی جەیشولعەدل کە خۆی وەکوو ڕێکخراوێکی داکۆکیکاری خەڵکی بەلووچستان پێناسە کردووە، ماوەی چەندین ساڵه بۆ ئازادی و مافی خەڵکی بەلووچستان لەو پارێزگەیە چالاک دەکات.\nتەنیا لەماوەی ٦ ساڵی ڕابردوودا زیاتر لە ٥٠ کەس لە خەڵکی بەلووچستان بە تۆمەتی ئەندامەتیی ئەو ڕێکخراوەیە لە زیندانەکانی ڕژیمی ئیسلامیی ئێراندا لەسێدارە دراون.\nسێ سال پێش ئێستا ١٦ کەس لە ئەندامانی ئەو رێکخراوەیە لە زیندانی بەلووچستان بە کۆمەڵ لەسێدارە دران کە بە پێی راگەیاندراوی جەیشولعەدل ئەو کەسانە هیچ پەیونەدییەکیان بەو رێکخراوەیەوە نەبووە.\nشایانی ئاماژەیە کە ماوەیەکە سەرهەڵدانی چەکداری لە نێوان هێزەکانی دژبەری کۆماری ئیسلامی و هێزەکانی ڕژیمدا چڕتر بۆتەوە.\nPrevious articleکورد و شۆرشی ١٩٧٩ لە ئێران – بەشی ١٢\nNext articleدەیان ڕۆژنامەوان پێشێلکاریی مافی ڕۆژنامەوانان لە ئێرانیان مەحکووم کرد


نامەیەکی ڕۆبێرتۆ بۆلانیۆ بۆ باوکی » DidiMn\nسەرەتا / کتێب/نامه / نامەیەکی ڕۆبێرتۆ بۆلانیۆ بۆ باوکی\nلە ئیسپانییەوە: ژیار ھۆمەر\nچەرمەسەریم زۆر چەشتووە، خۆشیم زۆر بینیووە، پیاسەم کردووە، دەڕۆستی سەرما هاتوومە، لە ھەوای ئازاددا سەرخەوم شکاندووە، خواردنی سەیروسەمەرەی وڵاتە جیاوازەکانیشم خواردووە، لەگەڵ ماریۆ لە پاریس ژیاوم (ئای کچە فەڕەنسییەکان چەند ئێسکسووکن)، شەمەندەفەری ھەموو ڕێگاکانم تاقی کردووەتەوە، بەرگەی لەرزوتای ڕێگام گرتووە، زۆر کارم کردووە؛ بە شەودا قاپشۆریم کردووە، لە بەندەرێکی فەڕەنسا باری کەشتیم داگرتووە، لە ھەمان بەندەر خانووی تەواونەکراوم خاوێن کردووەتەوە. ھۆنراوەم ھۆنیووەتەوە، زۆر گەڕاوم، ئەڤیندار بووم، نائەڤیندار بووم، لۆژەلۆژ بە کەنەفتی گەڕاومەتەوە و بە لەشی کوتراو و داھێزراوەوە چوومەتەوە دەرەوە، لەگەڵ فەڕەنسییەکان بە فەڕەنسی دواوم و لەگەڵ ئیتاڵییەکانیش بە ئیتاڵی، پاشان بە خۆمم دەگوت سا ئەو زمانانەم نەزانیبایە قوڕی کوێم بە سەری خۆمدا بکردایە. زۆر فێر بووم، لە ئاکامدا گەڕاومەتەوە کاتالۆنیا، لەو شوێنەی پیرەژنەکان دەبینم و داپیرە کاتالۆنییەکەمم بیر دەخەنەوە، وا بۆت دەنووسم چونکە وێنای ئەوە دەکەم دەبێ ئێستا برایەکی ترم ھەبێ. ئەدی دەنگوباسی ئیرێنێ؟ منداڵەکە کوڕ بوو یان کچ؟ چ ناوێکتان بۆ ھەڵبژاردووە؟\nڕاستییەکەی لە ڕادەبەدەر بیرم لێ کردوونەتەوە. ئێستا لێرە لە بەھارداین و ھاکا تێم قوچاند، سەرەتا بۆ ترێڕنین لە ڕەزێکی باشووری فەڕەنسا، پاشانیش دەچمە پاریس، پاشانیش بۆ ماوەیەکی چاک دەچمە سوێد. بۆیە دەستوبرد وەڵامی ئەم نامەیەم بدەرەوە، پێیشم ڕابگەیەنە منداڵەکە چییە و چۆنە و ھتد.\nدایکم و خوشکەکەیشم باشن. دایکم تا ڕادەیەک هەناسەبڕکێیەکەی نەماوە و ئیتر پێی وا نییە بەرۆکی بگرێتەوە. خۆشەویستەکەی «مێ» کوڕێکی کاتالۆنییە، زۆر یەکتریشیان خۆش دەوێ.\nژین لە ئیسپانیا خۆشە. خۆشییەکەی ئەوەیە ماوەیەک بۆ کارکردن دەچیتە وڵاتەکانی تر و لێرە پارەکەت خەرج دەکەی. ھەموو ڕۆژێک شەرابی زۆر خۆش دەخۆمەوە (شەراب لە کۆکاکۆلا ھەرزانترە)، خواردنی ئیسپانییش خۆش و ھەرزانە. بە ھەموو شێوەیەک زۆر تاسەی مێکسیکۆ دەکەم، ئەوێ وەک نیشتمانی دووهەممە، هەڵبەت گەر ڕۆژێک لە ڕۆژان نیشتمانێکم هەبووبێ! لێرە نە چیلیتۆس هەیە، نە مۆلیتۆ، نە تاکیتۆس. نە ئۆتۆمبێلی گەورەیشی لێیە (هەمووی دەڵێی هیی منداڵانە)، نە ڕێگای شێتانە، نە هاوشێوەی ڕۆژە سەرنجڕاکێشەکانی دیستریتۆ. کاتێک بە ھاوڕێ ئیسپانییەکانم دەڵێم ڕێژەی دانیشتووانی «D. F.» ١٤ میلیۆن کەسە چوارچاو دەبن. بیری هەتاویش دەکەم. لێرە بەهارە کەچی ھەر دەڵێی زستانی مێکسیکۆیە.\nسڵاو و ڕێزم بگەیەنە بە لوپیتا (دایکیشم سڵاوی بۆی ھەیە)، بە کیکۆ و خاتوونەکەی، بە خۆیێ و خاتوونەکەی، بە ھەموو برادەرەکانی ساموێل. باوەشێکی گەرم بۆ ئیرێنێ، با ئاگای لە خۆی و براکەم بێ. سڵاویشم هەیە بۆ چێنتیتا (ئەرێ چێنتیتا چۆنە؟)، لەگەڵ ئەوپەڕی ڕێزم بۆ خۆشەویستییە نەبڕاوەکەت سەبارەت بە کوڕەکەت کە ئەویش خۆشی دەوێیت و ڕێزت لێ دەگرێت. هتد، هتد، هتد.\nCarta a su padre, Cartas a sus padres desde Chile y España, Roberto Bolaño. (traducido al kurdo por Jiyar Homer)\n دیستریتۆ فێدێرال ((Distrito Federal ناوی پێشووی شاری مێکسیکۆیە – ژ.\nnama, Roberto Bolano,


قاسملوو لە ئاوێنەی بیروڕادا – کوردستان و کورد\nقاسملوو لە ئاوێنەی بیروڕادا\n“قاسملوو لە ئاوێنەی بیروڕادا” کۆکراوەی کۆمەڵێک وتار و نووسین لەسەر کەسایەتیی د. عەبدولڕەحمان قاسملوو چاپ و بڵاو بۆوە. ئەم کتێبە کە دوو بەرگ (سەرجەم ١٢٤٠ لاپەڕە)ـەیە و کاک ڕەحمان نەقشی کۆی کردووەتەوە، ئەم وتارە سیاسی و ئەدەبی و دیمانە و نووسینانە لەخۆ دەگرێ لە ماوەی ساڵانی ٢٠٠٥ هەتا ٢٠٢٠ لەسەر کەسایەتیی نەمر د. قاسملوو نووسراون. هەروەها کۆمەڵێک نووسین و وتاری ڕەسمیی حیزب کە کاتی تێرۆری شەهید قاسملوو نووسراون و بڵاو بوونەتەوە.\n“کوردستان” بۆ ناساندنی ئەم بەرهەمە پڕبایەخ و پڕ نێوەرۆکە وای بەباش زانی کە پێشەکیی ئەم کتێبە کە لەلایەن بەڕێز مامۆستا عەبدوڵلا حەسەن‌زادەوە نووسراوە، وەک ناساندنێکی پتری ئەم بەرهەمە بڵاو بکاتەوە:\nزۆر لە خوێنەرانی سایتە کوردییەکان کاک ڕەحمان نەقشی تێکۆشەری پڕکار و ماندوویی‌نەناس لەڕێی کارەکانیانەوە دەناسن. ئەو کە یەکێک لە ئەندامانی لەمێژینەی حیزبی دێموکراتی کوردستانە، تائێستا دەیان نامیلکەی لە بوارە جۆراوجۆرەکانی پێوەندیدار بە خەباتی ڕزگاریخوازانەی کوردەوە ئامادە کردووە و لە سایتە ئینتەرنێتییەکان بەتایبەتی دوو سایتی “گیارەنگ” و “کوردستان و کورد” و تۆری کۆمەڵایەتیی فەیسبووک‌دا بڵاوی کردوونەوە. ئەو هاوڕێیە ئۆگرییەکی کەم وێنەی بە کۆکردنەوەی دۆکیۆمێنت و بابەتی بە سوودەوە هەیە. زۆرجارمان دیوە کۆمەڵێک لە وتارەکانی نووسەرێکی بەتوانای کورد، یان بەشێک لە وتووێژەکانی کەسایەتییەکی خەباتگێڕی کورد بڵاو کردۆتەوە کە لەوانەیە خاوەنەکەیان بەشی زۆریان هەر لە بیریش نەمابن. ئەمە بێجگە لەوە کە لەمێژساڵە مانگانە کورتەیەک لە کار و چالاکییەکانی حیزبی دێموکراتی کوردستان لە بووڵتەنێک‌دا ئامادە و بڵاو دەکاتەوە.\nئەوەندەی ئەمن لە بیرم بێ کارەکانی کاک ڕەحمان تا ئێستا لە بووڵتەنی چەند لاپەڕەیی و نامیلکەی ١٠٠ تا ١٥٠ لاپەڕەیی دا دەرکەوتوون. بەڵام ئەمجارەیان دەستی داوەتە کارێکی یەکجار گەورەتر. هەموومان دەزانین شەهیدی نەمر دوکتور قاسملوو کەسایەتییەکی گەورەی نەتەوەیی و نیشتمانی و تەنانەت نێونەتەوەییش بوو. هەر بۆیەش لەو کاتەوە کە بەدەستی غەدر و تاوان شەهید کراوە ساڵانە لە بۆنەی جۆراوجۆردا یادی دەکرێتەوە و لەسەری دەگوترێ و دەنووسرێ. ئەگەر هێندێک لە ئێمە ئەو بابەتانەمان هەر دوای بڵاوبوونەوە پشتگوێ خستوون، ڕەحمانی نەقشی بە حەوسەلەوە هەموویانی ئاڕشیڤ کردووە و وەک گەنجینەیەکی بە نرخ پاراستوونی.\nبۆیە ئەم بەینانە کاتێک ویستوویەتی بەبۆنەی سی و دووەمین ساڵوەگەڕی شەهیدبوونی دوکتۆر قاسملوو نەمرەوە بڵاویان بکاتەوە بۆی دەرکەوتوە کە ئەوەی ئەو کردوویەتی لە کەمتر لە هەزاران لاپەڕەدا جێی نابێتەوە. بەناچار هەروەک بۆخۆی نووسیویە گوڵبژێری لێ کردوون و کتێبێکی “دوو بەرگیی (هەریەکی ٦٠٠ لاپەڕە) لێ ئامادە کردوون بەو ئومێدە کە بتوانێ لە دواڕۆژدا ئەوانی دیکەش ڕێک بخا و بڵاویان بکاتەوە.\nئەم کتێبەی لەبەر دەست دایە بەشێکی زۆر کەم لە وتە و ئاموژگارییەکانی دوکتۆری شەهید لە خۆی دەگرێ و ئەوی دیکەی ئەو وتار و نووسین و وتووێژانەن کە بە زمان و قەڵەمی تێکۆشەرانی کورد و غەیر کورد و بیروباوەڕی جیاوازەوە لەبارەی دوکتۆری نەمرەوە بەرهەم هاتوون. خوێندنەوەی ئەم کۆمەڵە بابەتە هەم ئۆگرانی دوکتور قاسملوو شەهید دەگەڵ بەشێک لە لایەنە جۆراوجۆرەکانی کەسایەتیی ئەو ڕێبەرە کەم هاوتایە ئاشنا دەکا و هەم دەرس و ئەزموونی باشی بۆ تێکۆشەرانی ڕێی ڕزگاری بەتایبەتی بەرەی لاوی ئەمڕۆ و دواڕۆژ لێ وەردەگیرێ.\nوێڕای دەست خۆشی و پیرۆزبایی لە کاک ڕەحمان ئاواتەخوازم زۆر کەسی دیکە ئەو ڕچەیەی کاک ڕەحمان هەڵگرن و لە کۆکردنەوەی ئەو جۆرە بابەتانەدا کە دەتوانن ببنە سەرچاوەیەکی لێ فێربوون و کەرەسەیەک بۆ مێژوونووسین و مێژوونووسان، یارمەتیدەر بن.\nکۆمیسیۆنی چاپەمەنیی حیزبی دێموکراتی کوردستان کە نوسخەیەک لەو دیارییە بەنرخەی کاک “ڕەحمان نەقشی”یشی پێ گەیشتووە، بە چاوی ڕێزەوە لە خۆماندووکردنی بەڕێزیان بەو کارە بەبایەخە دەڕوانێ و هیوای ساغی و سڵامەتی و بەرهەمی زیاتری بۆ دەخوازێ.\nتاگی بابەت: قاسملوو لە ئاوێنەی بیروڕادا


کۆڵبەرێک بە هۆی سەرمابردوویی گیانی لە دەست دا\n14:08 - 16 بەفرانبار 2718\nئاژانسی کوردپا: کۆڵبەرێکی کورد بە هۆی سەرمابردوویی لە شاخە سنوورییەکانی پیرانشار گیانی لە دەست دا.\nبەپێی هەواڵی گەیشتوو بە ئاژانسی هەواڵدەریی کوردپا، شەوی شەممە ١٥ی بەفرانبار، کۆڵبەرێکی کورد بە ناوی \_"یوسف (زانیار) محەممەدی ئەسڵ\_" خەڵکی پیرانشار لە شاخە سنوورییەکانی ئەم شارە بە هۆی ڕەق‌بردوویی گیانی لە دەست دا.\nهەتا کاتی بڵاوکردنەوەی ئەم هەواڵە، تەرمی ئەو کۆڵبەرە کوردە ڕادەستی بنەماڵەی نەکراوە.\nئەو کۆڵبەرە کوردە خێزاندار و منداڵی هەیە.\nلەم پێوەندییەشدا، شەوی سێشەممە ڕێکەوتی ٢٠ی سەرماوەز، کۆڵبەرێکی کورد بە ناوی \_"زانیار عەزیززادە\_" کوڕی سلێمان خەڵکی پیرانشار لە کاتی کۆڵبەریدا بە هۆی سەرمابردوویی گیانی لە دەست دا.\nهەروها شەوی هەینی ڕێکەوتی ٤ی خەزەڵوەر، کۆڵبەرێکی کورد بە ناوی \_"موزەفەر حوسێنی\_" تەمەن ٣٥ ساڵ کوڕی عەلی خەڵکی گوندی گسیان سەر بە ناوچەی مەرگەوەڕی ورمێ لە کاتی کۆڵبەریدا بە هۆی سەرمابردوویی گیانی لە دەست دا.


هۆكاری ئارەقكردنەوە لە كاتی خەودا چییە؟ - تۆڕی میدیایی خەڵک\nزۆربەی كات پزیشكەكان گوێ‌بیستی ئەو نەخۆشانە دەبن كە گرفتی ئارەقكردنەوەیان هەیە لە كاتی نوستنی شەواندا، ئەمەش جیاوازە لەو ئارەقكردنەوەیەی بەهۆی پلەكانی گەرماوە ڕوودەدات.\nهەندێك لە هۆكارەكان:\n1- وەستاندنی سوڕی مانگانە لە خانماندا: وەستانی سوڕی مانگانە یاخود نزیكبونەوەی تەمەنی نائومێدی هۆكارێكە بۆ ئارەقكردنەوەی بەردەوام بەتایبەت لە كاتەكاتی پشوو و شەواندا.\n2- ئارەقكردنەوەی نادیار: ئەو ئارەقە زۆرەی لەشەواندا لەكاتی خەوتندا دەیكەیتەوە هۆكارەكەی نادیارەو بەبێ ئەوەی هیچ گرفت یاخود كێشەیەكی تەندروستیت هەبێت تەنها لەشی ئەوكەسە ئارەقێكی زۆر دەردەدات.\n3- هەوكردن: ئەو ئارەقكردنەوەیەی بەهۆی هەوكردن‌و جۆرەكانیەوەیەتی وەك (نەخۆشی سیل، هەوكردنی ئێسكەكان، هەوكردنی دەمارەكانی دڵ).\n4- شێرپەنجە: هەندێك جۆری شێرپەنجە دەبێتەهۆی ئارەقكردنەوەی شەوانە وەك شێرپەنجەی گرێ لیمفاوییەكان.\n5- بەكارهێنانی هەندێك جۆری دەرمان: هەندێكی جۆری دەرمان دەبێتەهۆی ئارەقكردنەوەی شەوانە لەوانە دەرمانی نەخۆشییە دەروونییەكان و دەرمانەكانی وەك ئەسپرین و ئەسیتامینۆفین كە هەندێ كات دەبێتەهۆی ئارەقكردنەوە.\n6- رێژەی شەكر لە خوێندا: دابەزاندنی شەكر لە خوێندا هەندێ‌جار دەبێتەهۆی ئارەقكردنەوەی شەوانە بەتایبەتی ئەو كەسانەی كە ئەنسۆلین و دەرمانی نەخۆشی شەكرە بەكاردەهێنن.\n7- تێكچوونی هۆرمۆن: تێكچوونە جیاوازەكان لە هۆرمۆنەكان، هەندێ كات دەبێتەهۆی ئارەقكردنەوەی شەوانە.\n8- تێكچوونە دەروونیەكان: لەو هۆكارانەی كە دەبێتەهۆی ئارەقكردنەوەی شەوان وەكو تووشبوون بە خەمۆكی و دڵە راوكێ.\nلە كۆتایدا دەتوانین بلێین كە هەندێ كات ئارەقكردنەوەی شەوانە لە كاتی خەوتندا نە هیچ هۆكارێكی دیارو نە هیچ زیانێكی هەیە.


هەندێ فاکتی سەیر و سادە لەبارەی مۆبایلەوە - هەرزان بڵاگ\nهەندێ فاکتی سەیر و سادە لەبارەی مۆبایلەوە\nلەم سەردەمەدا مۆبایل وەکوو تی ڤی و سەلاجە و دیکەی ئەشیاکانی ناوماڵ نییە و زۆربەمان ناتوانن بەبێ مۆبایل بژین و ئامادە نین بۆ ساتێکیش لە خۆمان دووری بکەینەوە.\nهەندێ ڕاستیی سەیر لەسەر مۆبایل هەیە کە لەوانەیە پێتان سەیر بێت.\nلەوانەیە پێتان سەیر بێت توانستی پرۆسێسۆرەکانی مۆبایلەکانتان لە پرۆسێسۆری کۆمپیتەرەکانی بۆشاییپێوی ئاپۆلۆی 11 کەوا لەسەر مانگ نیشتەوە، زۆرترە.\nساڵی 1983 یەکەمین مۆبایلەکان لە ئەمەریکادا فرۆشران کەوا نرخی هەرکامەیان سەرووی 4000 دۆلار بوو.\nساڵی 2012 کۆمپانیای ئەپڵ 340 هەزار مۆبایلی فرۆشت.\nمۆبایل 18 ئەوەندەی بەلۆعەی ئاوی توالیتەکان پیسترە.\nلە وڵاتی ژاپۆندا 90٪ی مۆبایلەکانی دژەئاون، چوونکە خەڵکی ئەوێ تەنانەت لە کاتی خۆشتن و لە کاتی مەلەوانگەشدا مۆبایل بەکار دەهێنن.\nبە وتەی پزیشکان شەپۆلەکانی مۆبایل دەبێتە هۆی سەرئێشە و وڕبوون و نەخەوتن.\nزاناکان توانیویانە ڕێگایەک بدۆزنەوە کەوا بکرێ لە ڕێگەی ئوورەوە مۆبایلەکان شەحن بکرێتەوە.\nیەکەمین پێوەندیی تەلەفوونی لە جیهاندا، ساڵی 1973 لە لایەن مارتین کۆپر، بەڕێوەبەر و کۆفاندێری کۆمپانیای مترۆلاوە جێبەجێ کرا.\nڕێژەی فرۆشتنی مۆبایلی ئایفۆنی ئەپڵ زۆرتر لە هەموو ئەو ئامێرانە بووە کەوا مایکرۆسافت فرۆشتوویەتی.\nنۆمۆفۆبیا ناوی نەخۆشییەکی سەیرە کە ئەگەر کەسێک مۆبایلەکەی لێ بسێنن، ونی بکات یاخود لە شوێنێک بێت کەوا شەبەکەی نەبێت، تووشی ئەم نەخۆشییە ئەبێت.\nتا ئێستا 250 ملیۆن مۆبایلی نۆکیا 1100 لە جیهاندا فرۆشراون. ئەمە پڕفرۆشترین گەجیتی ئەلەکترۆنیکیی مێژوە.\nلە ساڵێکدا 100 هەزار ئامێری مۆبایل لە بەریتانیادا ئەکەوێتە ناو کونی توالێتەکان.\nژمارەی مۆبایلەکانی جیهان لە ژمارەی توالیتەکانی جیهان زۆرترە.\nلە چیندا ژمارەی ئەو کەسانەی کە لە ئەنتەرنیتی مۆبایل کەڵک وەر دەگرن زۆرتر لەوانەیە کە ئەنتەرنێتی کۆمپیتەر بەکار ئەهێنن.\nڕێژەیەکی زۆر لە وێنە و ڤیدیۆ ئاپلۆد دەکرێتە سەر فەیسبووک کەوا 27٪ی ترافیکی ئەنتەرنیت لەخۆ دەگرێت.\nڕێژەی 65٪ی بەکارهێنەرەکانی مۆبایل لە مانگدا هیچ ئەپڵیکەیشنێک دانابەزێننە سەر مۆبایلەکانیان. ئەگەر هەموو بەکار‌هێنەرەکان بییانزانیایەت بە ئەپی هەرزان دەیانتوانی چی بکەن، بەدڵنیاییەوە هەموو مانگێک دانلۆدیان دەکرد.\nئەم تەکنۆلۆجیایەی کەوا لە پشتی ئەم مۆبایلە زیرەکانەوەیە لە ڕێگەی 250 هەزار پەتینتی لێکجیای تۆمارکراوەوەیە.\n99٪ی بەدوەیر(خراپئامێر)ەکان دژەیان کردۆتە نیو سیستەمی وەگەڕخەری ئەندرۆید.\nهەر کەسێک تەقریبەن ڕۆژانە 110 جار قفڵی مۆبایلەکەی دەکاتەوە و دای دەخاتەوە.\n47٪ی خاوەن مۆبایلەکانی ئەمەریکا قەد ناتوانن بۆ ساتێکیش مۆبایلەکەیان لە خۆیان دوور بکەنەوە\nهاویشتن و هەڵدانی مۆبایل لە فینلانددا جۆرێک وەرزشە و پاڵەوانێتیی زۆریشی هەیە.\nئامێری_ئەلەکترۆنیکی تەکنۆلۆجیا سمارت_فۆن فاکت_لەسەر_مۆبایل مۆبایل هەرزان\nگەرمبوونی لەڕادەبەدەری ئایفۆنی 6s بووە هۆی کەوتنە خوارەوەی فڕۆکەیەکی میسری


سکاڵا تۆمار بکەن\nبەڕێوەبەرى گشتى وەبەرهێنانى سلێمانى رایگەیاند، دەستوەردانیان کردووە بۆ چارەسەرى کێشەى قیستى پرۆژەکانى نیشتەجێ بوون و ئەو قەرزانەى لەسەر بەشێک لە بەشداربووان کەڵەکە بووە و دەتوانن لەدەستەى وەبەرهێنان سکاڵا تۆماربکەن.\nبەپێی زانیارییەکانى "ناس کورد"، بەشێک لە بەشداربووانى پڕۆژەکانى نیشتەجێبوون لەسلێمانى لەلایەن کۆمپانیاکانەوە داواى سەرجەم قەرزە کەڵەکەبووەکانیان لێکراوەتەوە، وەک سزاى دواکەوتنى پێدانى قیستەکانیان و لەرێگەى نوسراوى دادگاوە هۆشداریی فرۆشتنى یەکەکانیان پێدراوە ئەگەر قەرزەکانیان پاکتاو نەکەن.\nعەزیز سەعید بەڕێوەبەرى گشتى وەبەرهێنانى سلێمانى لەلێدوانێکیدا بۆ"ناس کورد" وتى "بەپێی گرێبەستى نێوان بەشداربووان و کۆمپانیاکان، کۆمپانیاکان دەتوانن گرێبەستەکە هەڵبوەشێننەوە ئەگەر بەشداربوو پابەندنەبوو بەپێدانى قیستەکانیان".\nوتیشى "بەڵام ئێمە داوامان لە کۆمپانیاکان کردووە کارئاسانى بکەن بۆ بەشداربووان و پێکەوە رێکبکەون، چەندین دۆسیەى لەو شێوەیەمان راگرتووە پێش ئەوەى بگاتە دادگا".\nعەزیز سەعید جەختیکردەوە، هەرکەسێک گرفتى هەیە لەگەڵ کۆمپانیاکان دەتوانێت لەدەستەى وەبەرهێنان سکاڵا تۆماربکات و بەدواداچوونى بۆ دەکەن.\nباسى لەوەشکرد، گرفتەکان جیا جیان، هەندێ بەشداربوو پارەیەکى زۆر قەرزارە و قیستەکانى نادات و کۆمپانیاکان دەڵێن مافى خۆیانە رێکار بەرانبەریان بگرنەبەر.\nخەزعەلى: بڕیارەکەى دادگاى فیدراڵى لەسەر نەوتى هەرێم گرنگترین بڕیارە\n2022.02.15 - 20:42\nڤیدیۆیەکی شۆکهێنەری ئەشکەنجەی کوڕێک لەلایەن باوکییەوە هەرای نایەوە\n2022.01.30 - 10:24


شیلا له پشتی ئۆشۆوه، ناپاکیی یان دڵسۆزیی؟\nJanuary 7 2021 18:20\nبه‌م نزیکانه له 19.01.2021 دا یادی سیی و یه‌ک ساڵه‌ی مه‌رگی ئۆشۆ ده‌کرێته‌وه. پێمخۆشه ئیمساڵ له‌م یاده‌دا شیلا له‌بیر نه‌که‌ین. شیلایه‌ک که له مه‌رگی ئۆشۆ ده‌ترسا. ده‌ترسا بیکووژن، هه‌ربۆیه داوای ده‌کرد، که ئۆشۆ نه‌کووژن. ئۆشۆ سه‌باره‌ت به ترس ده‌ڵێ، پێش هاتنی مه‌رگ، ترس مرۆڤ ده‌کووژێت.\nمرۆڤ هه‌زار و یه‌کجار ده‌مرێت، پێش ئه‌وه‌ی مردن بێت. مردنی ڕاستیی مه‌رگێکی جوانه، لێ ئه‌و مه‌رگه‌ی به‌رهه‌می ترسه، مه‌رگێکی ناشیرینه. شیلا نه‌یده‌ویست جیهان بیرمه‌ندێکی ڕۆحیی گه‌وره‌ی وه‌ک ئۆشۆ ئاوها ئاسان له‌کیس بدات، چونکه ئه‌و نه نه‌خۆشه و نه هێنده پیریشه، که په‌نا بۆ مه‌رگ به‌رێت. ئه‌و هێشتا هێنده‌ی به به‌ره‌وه ماوه، که چ زیاتر بۆ مرۆڤایه‌تی بڵێت و چ زیاتریش بۆ مرۆڤایه‌تیی بکات. ئه‌گه‌ر ئه‌م دیده وه‌ک ڕاستییه‌ک ته‌ماشا بکه‌ین، ئه‌وا ده‌بینین، که ڕاستییه‌کی وه‌ها له سه‌ره‌تای هه‌شتاکانی سه‌ده‌ی ڕابردوودا، بێجگه له درۆیه‌کی گه‌وره هیچی تر نه‌بووه. شاعیری ئه‌ڵمان، کریستیان مۆرگنشتێرن ده‌ڵێ، ڕاستییه‌ک کاتێک کاریگه‌ریی ده‌بێت، که وه‌رگره‌کانی ئاماده‌بن بۆی، گه‌ییوو بن بۆی. هه‌ربۆیه هه‌وڵه‌کانی شیلا بۆ پاراستنی ئۆشۆ له‌و سه‌رده‌مه‌دا بێجگه له کارگه‌لێکی تووندڕه‌وانه هیچ پێناسێکی تری پێنه‌ده‌درا. که‌واته وه‌ک مۆرگنشتێرن ده‌ڵێ، ده‌رنه‌که‌وتنی ڕاستیی په‌یوه‌ندیی به خودی ڕاستییه‌که‌وه خۆی نییه، به‌ڵکوو په‌یوه‌ندیی به نازانایی مرۆڤه‌کانه‌وه هه‌یه. ئۆشۆ خۆی له پرسی گه‌ییووبووند، داوا ده‌کات، که مرۆڤ خۆی بێت. له ئازادییدا داوا ده‌کات، که مرۆڤ ئازا بێت و خۆی بێت. پرسیار لێره‌دا ئه‌وه‌یه، که بۆچی ئۆشۆ پێیوابوو، که شیلا خۆی نییه و ئازاد نییه و دیلی ده‌ستی ترسه؟ ئاخۆ له‌م سه‌رده‌مه‌دا مرۆڤ دیلی ده‌ستی ترسه، کاتێک خۆی که‌ره‌نتێنه ده‌کات، دووکان و بازاڕ داده‌خرێت، سنوری نێوان شاره‌کان داده‌خرێت، هاتووچۆ ڕاده‌گیرێت ...هتد.؟ یاخوود له خه‌می ئه‌وه‌دایه، که مرۆڤایه‌تیی له‌ناو نه‌چێت؟ ئاخۆ ئه‌م هه‌موو ڕێکارییانه‌ی حکومه‌ته‌کانی جیهان پراکتیزه‌ی ده‌که‌ن، جۆرێک نییه له تووندوتیژیی له‌پێناوی پاراستنی مرۆڤایه‌تییدا؟\nپرسیار لێره‌دا ئه‌وه‌یه، که چی به‌سه‌ر ڕاستییدا دێت، ئه‌گه‌ر ئێمه به ته‌نها بۆ خۆمان هه‌ڵیبگرین؟ ئه‌گه‌ر شیلا ڕاستییه‌کان به ته‌نها بۆ خۆی هه‌ڵبگرێت، ئه‌گه‌ر سوزانا کریستنیک ڕاستییه‌کان به ته‌نها بۆ خۆی هه‌ڵبگرێت؟ ڕاستیی چیی لێدێت، ئه‌گه‌ر له ئاینده‌دا له سۆراغی بپرسین، کاتێک ئێمه هه‌موو ڕووداوه‌کانمان بیرچووه‌ته‌وه؟ ئێمه له مێژوویه‌کدا کۆمه‌ڵێک شت فێربووین، له‌م فێربوونه‌دا فێری ئه‌وه‌ش بووین، که نابێت جارێکی تر ئه‌م هه‌ڵانه دووباره‌بکه‌ینه‌وه، لێ ئه‌وه‌ی، که له هه‌ڵه‌کانمانه‌وه فێری نه‌بووین، ئه‌وه‌یه که له ئاینده‌دا هه‌میشه هه‌ڵه‌کان دووباره ده‌که‌ینه‌وه.\nچ به‌خته‌وه‌رییه‌کی گه‌وره‌یه، که هاوڕێیه‌کت هه‌تا ئه‌و په‌ڕی سنوره‌کان بڕوات بۆت. چ به‌خته‌وه‌رییه‌کی گه‌وره‌یه، که هاوڕێیه‌کت خۆی وه‌ک به‌شێک له تۆ بزانێت. پرسیار لێره‌دا ئه‌وه‌یه، چیده‌که‌یت، که هاوڕێیه‌کی وه‌هات هه‌موو سنوره‌کان بۆ پاراستنی تۆ ببه‌زێنێت؟ ما ئاناند شیلا، ئه‌و هاوڕێیه‌ی ئۆشۆ، که له پێناوی پاراستنی ئۆشۆدا ئاماده‌ی کردنی هه‌موو شت بوو، ته‌نانه‌ت کووشتنیش. لێ ئه‌م سنوربه‌زاندنه‌ی شیلا بۆ ئۆشۆ جێگای په‌سه‌ندکردن نه‌بوو.\nدوای ئه‌وه‌ی باگوان له هیندستان به هۆی نانه‌وه‌ی کێشه‌وه بۆی، له‌لایه‌ن حکومه‌ته‌وه، ده‌گه‌ڕێت بۆ شوێنێک، که به ئازادیی تێیدا بیروبۆچوونیان ده‌رببڕن، شیلا ئه‌و ده‌م له هه‌ڕه‌تی گه‌نجێتییدا ده‌بێت و یه‌کێکه له هه‌واداره به‌هێزه‌کانی باگوان و پێشنیازی ئه‌مێریکا بۆ باگوان ده‌کات. باگوانیش ده‌ڵێ، باشه، هه‌وڵبده شوێنێک بدۆزه‌ره‌وه. باگوان شیلا ده‌کات به سکرتێری خۆی و ڕایده‌سپێرێت به‌م کاره. له سه‌ره‌تای مانگی حه‌وتی ساڵی 1981دا له مه‌ڵبه‌ندی ئۆریگن نزیک گووندی ئه‌نتیلۆپه، نزیکه‌ی سێ سه‌د کیلۆمه‌تر دووجا زه‌ویی ده‌کڕن. ئامانج له‌م زه‌وییه‌دا دروستکردنی کۆمونێک بوو، که باگوان و هه‌وادارانی تێیدا بژیین. له‌و کاته‌دا گووندی ئه‌نتیلۆپه خاوه‌نی ته‌نها چل و حه‌وت دانیشتوان بوو. لێ دانیشتوانی کۆمونه‌که‌ی باگوام، که دواتر ناونرا ڕاژنیشپوورام هه‌تا ساڵی 1983 گه‌یشته هه‌زار و پێنج سه‌د که‌س و له ساڵی 1985دا سێ هه‌زار که‌س. دانیشتوانی ئه‌نتیلۆپه به‌هیچ شێوه‌یه‌ک پێیانخۆش نه‌بوو، که ئه‌م خه‌ڵکانه له‌پڕ بوونه دراوسێیان، چونکه ژیانی ئه‌م خه‌ڵکانه‌یان پێ نۆرماڵ نه‌بوو. ئه‌مه‌ش به‌رهه‌می ترس و ڕه‌گه‌زپه‌رستیی بوو.\nکاردانه‌وه‌ی هاووڵاتییانی گووندنی ئه‌نتیلۆپه بناغه‌ی خۆی له‌سه‌ر ترس دانا بوو، پاشانیش په‌سه‌ندنه‌کردنی کولتوورێکی تر، که نامۆبوو به ئه‌مان. ئه‌و سێ سه‌د کیلۆمه‌تر دووجایه‌ی، که کرا به کۆمونێک، یه‌کپارچه وشکایی بوو، لێ به هاتنی هه‌وادارانی باگوان بۆ ئێره ئاوه‌دان کرایه‌وه، ته‌نانه‌ت ده‌ریاچه‌یه‌کی بچووکی ده‌ستکردیشیان تێیدا دروستکرد و ژیانی تێدا دروستبوویه‌وه، به‌شێوه‌یه‌ک، که ئاژه‌ڵ و باڵنده کێوییه‌کانیش به‌هۆی سه‌وزبوونه‌وه و بووژاندنه‌وه‌ی ناوچه‌که‌وه ڕوویان تێکرد. ترس وه‌هایکرد، که هاووڵاتییانی ئه‌نتیلۆپه کاردانه‌وه‌ی تووندوتیژیان به‌رانبه‌ر هاووڵاتییانی ئه‌م کۆمونه نوێیه هه‌بێت و ته‌قه‌یان لێبکه‌ن.\nلێره‌وه دانیشتوانی کۆمونه نوێکه ترسیان لێنیشت، که ژیانیان پارێزراو نییه. لێره‌وه کاردانه‌وه‌ی باگوان، کاردانه‌وه‌یه‌کی خۆپارێزیی بوو، ئه‌مه‌ش به واتای، هه‌ڵکردنی چرای سه‌وز بۆ خۆ چه‌کدارکردن. باگوان گووتی: من نه عیسام و نه غاندیی، ئه‌گه‌ر ئیمڕۆ لایه‌کی ده‌مووچاومان ڕابگرین بۆ لێدان، ئه‌وا سبه‌ینێ لاکه‌ی تریشیان ده‌وێت. لێره‌وه شیلا ده‌ستیکرد به کڕینی چه‌ک و چه‌کدارکردنی به‌شێک له هاووڵاتییانیان وه‌ک کۆیه‌کی پارێزگارییکه‌ر. ئه‌م کۆیه ڕۆژانه مه‌شقی چه‌کیان ده‌کرد و دانیشتوانی ئه‌نتیلۆپه زیاتر تووشی ترس بوون. ئه‌مه‌ش وه‌کئه‌وه‌ی که ئه‌وان هێرش به خۆیان ڕه‌وا ببینن و به هاووڵاتییانی کۆمونه نوێکه‌ش نه‌خێر. لێره‌وه باگوان ئاگاداریی چه‌کداریی هاووڵاتییانی کۆمونه‌که‌ی بوو.\nلێره‌شه‌وه دانیشتوانی ئه‌نتیلۆپه ئاماده‌ی کردنی هه‌موو شت بوون، بۆ له‌ناوبردنی ئه‌م کۆمونه. هه‌موو ڕێگایه‌کی یاساییان گرته‌به‌ر و چه‌ندینجار سکاڵای جیاوازیان به‌رزکرده‌وه بۆ دادگا. ئه‌نتیلۆپییه‌کان ده‌یانگووت، ئه‌مه ئه‌مێریکایه و نیشتیمانی ئێمه‌یه، ڕێگاناده‌ین، کولتوورێکی نامۆ کاریگه‌ریی له‌سه‌ر نه‌وه‌ی ئاینده‌مان دابنێت. لێ خودی ئه‌مێریکاییه‌کان خۆیان نیشتیمانی هیندییه سووره‌کانیان نه‌ک داگیرکرد، به‌ڵکوو کولتوور و زمانه‌که‌شیان قه‌ده‌غه‌کرد.\nبگه‌ڕێینه‌وه سه‌ر ئه‌وه‌ی، که باگوان ده‌یگووت: من نه عیسام و نه غاندیی. ئه‌مه‌ش به واتای په‌سه‌ندنه‌کردنی غه‌در و ده‌ستدرێژییه، په‌سه‌ندکردنی هه‌ڵگرتنی چه‌که. ئه‌وه‌شی چه‌کی هه‌ڵگرت، ده‌بێت چاوه‌ڕوانی ئه‌وه بکات، که ته‌قه‌ی لێبکرێت و ئه‌میش ته‌قه بکاته‌وه. ده‌بێت چاوه‌ڕوانی ئه‌وه بکات، که بکووژرێت و ئه‌میش خه‌ڵکانی تر بکووژێت. به دڵنیایی باگوان ئاگاداریی ئه‌مه بووه، هه‌ڵبژاردنی بێده‌نگیی له‌لایه‌ن باگوانه‌وه، واتای په‌سه‌ندکردنی ئه‌م پرۆسه‌یه بووه.\nهه‌ڕه‌شه‌کانی هاووڵاتییانی ئه‌نتیلۆپه و پۆلیس و ئێف بی ئای له کۆمونه‌که‌ی باگوان، وه‌ها له شیلا ده‌کات، که به چه‌ک و تووندوتیژیی به‌ره‌وڕووی هه‌موو هه‌ڕه‌شه‌یه‌ک بێته‌وه. له سێپتێمبه‌ری ساڵی 1984دا شیلا گرووپێک دروستده‌کات، که چه‌ند چێشتخانه‌یه‌ک به به‌کتریای سالمۆنێلا ژه‌هراویی بکه‌ن، که بووه هۆی نه‌خۆشخستنی حه‌وت سه‌د و په‌نجا و یه‌ک هاووڵاتیی. هه‌مانکات هه‌وڵی کووشتنی وه‌زیری دادی مه‌ڵبه‌ندی ئۆریگن، چارڵس تورنه‌ر. به‌ده‌ر له‌مه‌ش شیلا که‌سێکی نزیکی خۆی ڕاده‌سپێرێت سوامی ئۆمریتۆ (Amrito Swami) پزیشکی تایبه‌تی باگوان بکووژێت، چونکه سوامیی ئاماده‌سازیی بۆ مه‌رگێکی له‌سه‌رخۆ و بێ ئازاری باگوانی کردبوو. شیلا له ڕێگای شاردنه‌وه‌ی ده‌زگای تۆمارکردنی ده‌نگه‌وه، له هۆڵه‌که‌ی باگواندا ده‌گات به‌م زانیارییانه. ئه‌مه‌ش وه‌ک سیخوڕییه‌کی چاودێرانه به‌سه‌ر باگوانه‌وه. له یه‌کێک له دیداره‌کانیدا باگوان پرسیار له پزیشکه‌که‌ی (سوامیی) ده‌کات، که چلۆن ده‌توانێت مه‌رگێکی بێ ئازار و له‌سه‌رخۆ بمرێت. پزیشکه‌که‌ی بۆی ڕوونده‌کاته‌وه، که له ڕێگای سێ ده‌رمانه‌وه، ده‌توانێت بمرێت. (من لێره‌دا ناوی ده‌رمانه‌کان نانووسم، نه‌باده بۆ خراپه‌کاریی به‌کاربێت) باگوان داوا له پزیشکه‌که‌ی ده‌کات، که هه‌وڵی به‌ده‌ستهێنانی ئه‌م ده‌رمانانه بدات و له باخه‌که‌دا هه‌ڵیبگرێت هه‌تا ئه‌و کاته‌ی، که پێویسته به‌کاربهێنرێت. ئه‌م هه‌واڵه شیلا شپرزه ده‌کات و نائارامی ده‌کات، هه‌ربۆیه داوای کۆبوونه‌وه‌یه‌کی به په‌له له چه‌ند ئه‌ندامێک ده‌کات، که خۆی هه‌ڵیبژاردوون. ئه‌مه یه‌که‌م کاردانه‌وه‌ی ترسی شیلا بوو به‌رانبه‌ر به مه‌رگی ئۆشۆ. شیلا ده‌ڵێ، ده‌بێت به هه‌موو شێوه‌یه‌ک ڕێگرییبکه‌ین له‌وه‌ی، که باگوان بمرێت، باگوان بکووژرێت. من ده‌ڵێم، باشتره پزیشکه‌که‌ی بمرێت، وه‌ک له‌وه‌ی، که باگوان بمرێت، کێ ئاماده‌یه ئه‌م کاره بکات؟ یه‌کێک له کچه‌کان ده‌ڵێ، من ئه‌م کاره ده‌که‌م. پلان ده‌که‌ن، که ده‌رزییه‌ک بده‌ن له پزیشکه‌که‌ی باگوان. له بۆنه‌یه‌کدا له پشته‌وه ده‌رزییه‌ک له پزیشکه‌که‌ی باگوان ده‌ده‌ن، به‌ڵام زوو ده‌گه‌یه‌نرێته نه‌خۆشخانه و چاره‌سه‌ر ده‌کرێت. پزیشکه‌که ڕزگار ده‌کرێت و نامرێت.\nدوای ئه‌وه شیلا و بیست و پێنج کچی تری کۆمونه‌که هه‌ڵدێن و ده‌چنه ئه‌ڵمانیا. ئه‌مه باگوان زۆر تووڕه ده‌کات و له چاوپێکه‌وتنێکی تێلێڤیزیۆنییدا باگوان ڕه‌خنه‌ی تووند له شیلا ده‌گرێت و به تووندوتیژ و بکووژ ناوی ده‌هێنێت.\nدواجار ئێف بی ئای هه‌موو هه‌وڵێک ده‌دات، که باگوان ده‌ستگیربکات و بیدات به دادگا، ئارگوومێنته‌کانی ئێف بی ئای هه‌رچییه‌ک بووبێت، لێ به‌شی ئه‌وه‌ی نه‌کردووه، که باگوان تاوانباربکرێت، ته‌نها ئه‌وه نه‌بێت، که شیلایان دژ به ماگوان به‌کارهێنا. ئه‌مه‌ش به‌شی تاوانبارکردنی باگوانی نه‌کرد. ئه‌مه وێڕای ئه‌وه‌ی به یارمه‌تیی ده‌زگای هه‌واڵگریی ئه‌ڵمانیا شیلا و دوو ئه‌ندامی تر له ئه‌ڵمانیا ده‌ستگیرده‌کرێن و ده‌نێردرێنه‌وه بۆ ئه‌مێریکا و له‌وێ ده‌درێنه دادگا و سزای خۆیان وه‌رده‌گرن. هه‌تا ئه‌م کاته‌ش نه شیلا و نه هیچ ئه‌ندامێکی تر هیچ شتێکیان له زیانی باگوان نه‌گووت و نه‌کرد. ئێف بی ئای ڕێککه‌وتنێک له‌گه‌ڵ باگواندا ده‌کات، که ئه‌وان ده‌ستبه‌رداری ئه‌وه ده‌بن، که زیندانیی بکه‌ن، به‌و مه‌رجه‌ی ئه‌م کۆمونه‌که‌ی به‌جێبهێڵێت و بگه‌ڕێته‌وه بۆ هیندستان. باگوان داواکه په‌سه‌ند ده‌کات و ده‌گه‌ڕێته‌وه بۆ هیندستان، له‌وێ پێشوازیی گه‌رمی لێده‌کرێت و باگوان کۆمونه‌که‌ی له‌وێ دروستده‌کاته‌وه و هه‌وادارانی له ته‌واوی جیهانه‌وه دێنه‌وه لای بۆ هیندستان.\nله هیندستان ده‌گات به‌و باوه‌ڕه‌ی، که ئه‌و هیچ نییه، بێجگه له ئاگاییه‌ک. واتا نه ناوی هه‌یه، نه ئایینی هه‌یه، نه نه‌ته‌وه‌ی هه‌یه، نه نیشتیمانی هه‌یه. به‌ڵام هاوڕێکانی پێیده‌ڵێن، ئێمه پێویستمان به ناوێکه، که بانگت بکه‌ین پێی، تۆ هه‌تا ئێستا باگوان بوویت، ئێستا هیچ نیت، لێ ئێمه ناتوانین به هیچ بانگت بکه‌ین، پێویستمان به ناوێکه. باگوان ده‌ڵێ، هیچ شتێکم نییه بۆتان. پاشان که‌سێک پێشنیازی ناوی ئۆشۆ ده‌کات. ئۆشۆ وشه‌یه‌کی یابانییه و به واتای مامۆستا یاخوود فێرکاری پیرۆز. باگوان ناوه‌که په‌سه‌ند ده‌کات و ده‌ڵێ، له ئێستاوه من ئۆشۆم. له 19.01.1990دا ئۆشۆ له "پوونه" له هیندستان ده‌مرێت و له کۆمونه‌که‌ی خۆیدا ده‌یسووتێنن. له‌و ڕۆژه‌وه باگوان ئۆشۆیه. ئۆشۆ پێش مردنی داوا له پارێزه‌ره ئه‌مێریکییه‌که‌ی ده‌کات، که کتێبێکی له‌سه‌ر بنووسێت، هه‌تاوه‌کوو ناوه ناشیرینکراوه‌که‌ی له ئه‌مێریکادا خاوێن بکاته‌وه. شیلا له ساڵی 1996دا کتێبێک به ناوی "مه‌یکووژن" له‌سه‌ر ئۆشۆ ده‌نووسێت، که تێیدا ڕاستیی ڕووداوه‌کانی ژیانی له‌گه‌ڵ ئۆشۆدا ده‌نووسێته‌وه. شیلا له کتێبه‌که‌یدا بانگه‌شه‌ی ئه‌وه ده‌کات، که ئه‌و هیچی نه‌کردووه له‌وه زیاتر، که پارێزگاریی له گه‌وره‌تریین مرۆڤی زانا و هۆشیاری سه‌رده‌م بکات، که بوودایه‌کی دووهه‌م بوو بۆ مرۆڤایه‌تیی.\nشیلا ده‌ڵێ، من ئۆشۆم له هه‌موو چالاکییه‌کی چه‌کدارکردنی خۆمان ئاگادارکردووه‌ته‌وه و ئه‌ویش هیچی نه‌گووتووه، ئه‌مه‌ش بۆ من به واتای په‌سه‌ندێتیی بووه بۆ کاره‌که‌م، بۆیه من درێژه‌م پێداوه. گوومانی تێدا نییه، که ئۆشۆ یه‌کێک بوو له مرۆڤه گه‌وره‌کانی جیهان، تیژبیریی ئۆشۆ یه‌کجاره‌کییه هه‌روه‌ک هه‌ر یه‌ک له مرۆڤه گه‌وره‌کانی جیهان. به‌ڵام، ئاخۆ ده‌کرێت شیلا وه‌ک تاوانبار سه‌یربکه‌ین؟ وه‌ڵامی پرسیارێکی وه‌ها، وا له‌ناو هه‌وڵه سیاسییه‌کانی ئه‌مێریکادا، له چڵه‌پۆپه‌ی ده‌سته‌ڵاته‌وه، که ئه‌و کات ڕۆناڵد ڕیگن بوو(Ronald Reagan) هه‌تا پۆلیسێکی ساده و ساکاری ده‌ڤه‌ری ئه‌نتیلۆپه. ته‌واوی وه‌زاره‌ته په‌یوه‌ندداره‌کان هه‌تا وه‌زاره‌تی داد، ته‌واوی سیاسییه‌کان داوایان ده‌کرد، که به زووتریین کات ئه‌مانه له ئه‌مێریکا ده‌ربکه‌ن، چونکه ئه‌مانه وه‌ک نه‌خۆشیی کانسه‌ر وه‌هان، ده‌بێت بنه‌بڕ بکرێن. شیلا به‌رهه‌می ئه‌م سیاسه‌ته بوو. شیلا باشتریین وه‌ڵامی ئه‌م سیاسه‌ته بوو. کاردانه‌وه‌ی شیلا دڵسۆزیی بوو نه‌ک ناپاکیی. ئه‌مێریکا هه‌مان تاوانی به‌رانبه‌ر به ڤیلهێلم ڕایش کرد. ئۆشۆ کاری له‌سه‌ر ئاگایی ده‌کرد، ڕایشیش هه‌مانشێوه، لێ به دوو ئه‌زموونی جیاواز، ڕایش کاری له‌سه‌ر ئۆرگۆن ده‌کرد، له‌سه‌ر ئه‌و ئه‌نه‌رگییه‌ی، که مرۆڤ تێیدا ده‌ژیی. ئۆشۆ کاری له‌سه‌ر ئه‌و ئاگایی و نائاگاییه ده‌کرد، که مرۆڤ تێیدا ده‌ژیی. ڕایش له ساڵی 1956دا ده‌ستگیر ده‌کرێت و زیندانیی ده‌کرێت، له‌دوای که‌متر له دوو ساڵ له زینداندا ده‌مرێت و هه‌تا ئێستاش مه‌رگی ڕایش ناڕوونه، که بۆچیی وا زوو مرد؟ گوومانی تێدا نییه، ئه‌گه‌ر ئۆشۆش زیندانیی بکرایه، ئه‌وا هاوشێوه‌ی ڕایش به ناڕوون ده‌مرد. جیاوازیی نێوان ڕایش و ئۆشۆ ئه‌وه‌یه، که ڕایش ته‌نها بوو، شیلایه‌ک له پشتیه‌وه نه‌بوو.\nنیشتیمانێکی کێویی کێویی (Wild Wild Country) که نێتفلێکس له ساڵی 2018دا له‌سه‌ر ئۆشۆ به‌رهه‌می هێناوه، به‌داخه‌وه ڕاستیی پشتی ڕاستییه‌کانی تێدا پیشان نه‌داوه. پرسیار لێره‌دا ئه‌وه‌یه، که چی به‌سه‌ر ڕاستییدا دێت، ئه‌گه‌ر ئێمه به ته‌نها بۆ خۆمان هه‌ڵیبگرین؟ ئه‌گه‌ر شیلا ڕاستییه‌کان به ته‌نها بۆ خۆی هه‌ڵبگرێت، ئه‌گه‌ر سوزانا کریستنیک ڕاستییه‌کان به ته‌نها بۆ خۆی هه‌ڵبگرێت؟ ڕاستیی چیی لێدێت، ئه‌گه‌ر له ئاینده‌دا له سۆراغی بپرسین، کاتێک ئێمه هه‌موو ڕووداوه‌کانمان بیرچووه‌ته‌وه؟ ئێمه له مێژوویه‌کدا کۆمه‌ڵێک شت فێربووین، له‌م فێربوونه‌دا فێری ئه‌وه‌ش بووین، که نابێت جارێکی تر ئه‌م هه‌ڵانه دووباره‌بکه‌ینه‌وه، لێ ئه‌وه‌ی، که له هه‌ڵه‌کانمانه‌وه فێری نه‌بووین، ئه‌وه‌یه که له ئاینده‌دا هه‌میشه هه‌ڵه‌کان دووباره ده‌که‌ینه‌وه.\nهێلین ئاوات وەك دۆسیە\nJanuary 18 2021 18:24\nJanuary 13 2021 23:54\nهێز و ده‌سته‌ڵات وه‌ک پێویستیی\nJanuary 3 2021 16:34\nله‌نێوانی نه‌وه ونبووه‌کاندا "نه‌وه‌ی بووم".. Boom Generation\nDecember 31 2020 17:12\nسڕینه‌وه‌ی شوێنه‌واری به عه‌ره‌بکردن\nDecember 19 2020 16:33\nدانووستاندن وه‌ک پێشمه‌رگه، کاکه حه‌مه به نموونه\nDecember 15 2020 16:41


پێش ڤاکسینی دژە کۆڕۆنا و پاش ڤاکسینەکە پێویستە چی بخۆیت و چی نەخۆیت؟ - تۆڕی میدیایی خەڵک\nلەگەڵ زیاد بوونی ژمارەی ئەو هاونیشتمانییانەی کە پێکوتەی دژەی ڤایرۆسی کۆڕۆنا وەردەگرن، ئەوپرسیارە دەکرێت کە کامانەن ئەو خۆراکانە باشترە بخورێن و کام جۆرانەن کە باشترە نەخورێن، وەڵامی ئەم پرسیارە لەم پۆستەدا بخوێنەوە:\n١ – خواردنەوەی زیاتر لە هەشت پەرداخ لەئاو ڕۆژی پێش کوتان و زیاتر لە دە پەرداخ لە ڕۆژی کوتان و ڕۆژانی دواتر لە نێوان ژەمەکان.\n٢ – دوور کەوتنەوە لە خواردنی قوتوو و ئامادەکراو.\n٣ – خواردنی سەوزە ومیوەی هەمەجۆر و ڕەنگ جیاواز ڕۆژانە دوو بۆ چوارجار پێش و پاش ڤاکسینەکە.\n٤ – نەخواردنی شیرینی وئیشی هەویر و خواردنەوە گازییەکان و وزەبەخشەکان و کحولییەکان.\n٥ – خواردنی دانەویڵە تەواوەکان و پاقلەمەنییەکان و ماسی و گۆشتی پەلەوەر و چەرەس و شیرەمەنی.\n٦ – نووستن لانی کەم حەوت سەعات شەوی پێش کوتان و شەوانی دوای وەرگرتنی ڤاکسینەکە.\n٧ – خواردنی سووکە ژەمێک یەک بۆ دوو سەعات پێش ڤاکسینەکە وەک نان وماست یا کوپێک شیر.\nئامادەکردنی د. کامەران ڕەسوڵ ژاژڵەیی


دانوستاندنی ناوکی نێوان کۆماری ئیسلامی ئێران و پێنج ئه‌ندامه هه‌میشه‌ییه‌که‌ی ئه‌نجومه‌نی ئاسایشی نه‌ته‌وه یه‌کگرتووه‌کان و هه‌روه‌ها ئه‌ڵمانیاش بۆ ئێستا کۆتایی هات و بڕیاره له مانگی داهاتوودا جارێکی تریش کۆببنه‌وه.\nئێران پێشنیازێکی کردووه بۆ چاره‌سه‌رکردن به‌ڵام ناوه‌ڕۆکه‌که‌ی ئاشکرا نه‌کراوه و وه‌ک ده‌گوترێت گه‌شبینیه‌کی به دوای خۆیدا هێناوه و ڕۆژئاوا به گشتی به پێشنیازی ڕژد ناودێری کردووه.\nئه‌مه‌ش به‌و مانایه نییه هێشتا جیاوازیه‌کی زۆر و قوڵ نه‌مابن له زۆرێک له بواره‌کاندا و به‌تایبه‌تیش له‌سه‌ر دۆسێی هێورکردنه‌وه‌ی سزاکان وه‌ک تاران هه‌وڵی بۆ ده‌دات.\nمیوانی به‌رنامه‌ی ئه‌م هه‌فته‌یه‌ی له‌گه‌ڵ ڕووداوه‌کاندا:\nقادر وریا، ئه‌ندامی ده‌فته‌ری سیاسی حیزبی دیموکراتی کوردستان.\nبه‌شداری ئێران له کۆبوونه‌وه‌کانی سێشه‌ممه و چوارشه‌ممه‌ی ژنێڤدا وه‌ک شیکه‌ره‌وه باسی ده‌که‌ن له به‌ره‌نجامی ئه‌و فشاره ئابوریه‌یه که که‌تۆته سه‌ر ئێران به‌هۆی سزاکانی سه‌پێندراونه‌ته سه‌ری.\nئێستا که بڕیاره ئه‌و کۆبونه‌وانه له مانگی یازده‌دا بکرێن چ شتێک ده‌بێته متمانه که بگوترێت به‌ڵێ به‌ره‌وپێشچون دێته ئاراوه و ئێران متمانه‌ی کۆمه‌ڵگای نێونه‌ته‌وه‌یی به‌ده‌ست ده‌هێنێت.\nکۆماری ئیسلامی ئێران باس له کرانه‌وه‌ی دیپلۆماسی و هه‌وڵی ڕژد ده‌کات بۆ چاره‌سه‌رکردنی قه‌یرانی ناوکی تاران، به‌ڵام وه‌ک زۆرێک له چاودێر ده‌ڵێن تاران هه‌نگاوێکی ڕژد نانێت تا ببێته مایه‌ی متمانه‌ی کۆمه‌ڵگای نێونه‌ته‌وه‌یی.\nتاران له ماوه‌ی زیاتر له ده‌ساڵی ڕابردوودا هه‌میشه هه‌وڵی به‌ده‌ستهێنانی متمانه‌ی کۆمه‌ڵگای نێونه‌ته‌وه‌یی داوه و ئێستاش هه‌مان هه‌وڵ ده‌دات، به‌ڵام ده‌شگوترێت هه‌ر هه‌موو ئه‌و هه‌وڵانه‌ی له پێناو دڵنیاکردنه‌وه‌ی جیهاندایه، به‌بێ ئه‌وه‌ی هیچ شتێک له ناوه‌ڕۆکی ئه‌و به‌رنامه‌یه‌یدا بگۆڕێت.\nله‌گه‌ڵ ڕووداوه‌کاندا 17 ی مانگی ده‌ی 2013


دلێر محەمەد نوری: فیستیڤاڵی مەرگ. – WTARIKURD\nدلێر محەمەد نوری: فیستیڤاڵی مەرگ.\nهەمووان بە نزیکی، ئەزانین چەکی ئەتۆم چیە و زیان و کاولکارییەکان چەندە و چین!؟ نەک بۆ مرۆڤایەتی بگرە بۆ کۆی ژیان لە سەر هەسارەی زەوی. ئەمڕۆ لە جیهاندا لە نێوان 15 بۆ 16 هەزار چەکی ئەتۆم هەیە و دابەش بووە بە سەر 9وڵاتی خاوەن ئەم چەکە. کە پێک هاتوون لە (ڕووسیا، چین، ئەمریکا، بەریتانیا و فەرەنسا) کە پێیان دەوترێ وڵاتانی بە یاسایی خاوەن چەکی ئەتۆم. هەروەها وڵاتانی وەکو (هندستان، پاکستان، کۆریای باکور و ئیسرائیل) کە ئەمانیش خاوەن ئەو چەکەن و، بەڵام هیچ ڕاپۆرتێکی فەرمی نادەنە جیهان و نەتەوە یەکگرتووەکان لە سەر چەند و جۆری چەکەکەیان.\nئەلفرێد نۆبڵی سویدی 1833-1897، کە تەقەمەنی داینەمیتی داهێنا، لە ساڵی 1867دا. مەبەستی بوو کە بەکاربهێنرێت بۆ لێدانی تونێل و ڕوخاندنی باڵەخانە کۆنەکان و بیناکردنی خۆشگوزەرانی بۆ مرۆڤایەتی. نەک دواجار ئەم داهێنانەی بۆ کاری دروستکردنی بۆمبی وێرانکەر بەکارببرێت. ئەو بەر لە مردنی گەلێک پەشیمان بوو لە داهێنانەکەی خۆی. کاتێک ڕۆژنامەیەکی فەرەنسی بە مژدەیەک، بە هەڵە، هەواڵی مەرگی نۆبڵ، بڵاو دەکاتەوە لە ژێر ناونیشانی (بازرگانی مەرگ، خۆی مرد). هەر ئەمە کار ئەکاتە سەر نۆبڵ و پەشیمانی ئەو داهێنانە بە سودە دەبێت و بڕیار دەدات کە خەڵاتی نوبڵ بۆ ئاشتی لە میراتییەکەی ساڵانە بدرێ بە کەسانی ئاشتیخواز و بنکەکەشی وا لە شاری ئۆسلۆی پایتەختی نەرویجە. ئەمەی بۆ ئەوە بوو کە لە دوای خۆی، ناوی بە ئاشتییەوە ببەسترێتەوە نەک مەرگ. ئەوا منیش دوو بارە بۆ مەرگ بیرتانی دەخەمەوە.\nلە مانگی هەشتی 1939دا، ئەلبێرت ئەنشتاینی زانای گەورەی ئەڵمانی ئاگاداری سەرۆکی ئەوسای ئەمریکا دەکاتەوە، بەوەی کە ئەگەر ئەڵمانیای هتلەری بگەنە دروست کردنی بۆمبی ئەتۆمی، ڕەنگە ماڵوێرانی گەورەی بە دوادا بێت، بۆ مرۆڤایەتی. چونکە ئەو لە سۆنگەی ئەوەی کە دڵنیابوو لەوەی گیانی شەڕانگێزی هتلەر و سڵ نەکردنەوەی لە ئەنجامدانی کاری شێتانە، چەند ئامادەیە.\nئەگەر ئەمڕۆ ئەنشتاین زیندوو بێتەوە، ئەبێت ئەویش چ پەشیمانییەک دەرببڕێت لەوەی کە ڕۆژگارێک بەشداری کردووە لە لێکۆڵینەوەکانیدا، لە پیتاندنی یۆرانیۆم و دابەشکاری ناوەکی (الانشطار النووي). کە دواتر ئەمانە بوونە هەوێنی بۆمب و چەکی ئەتۆم بەرهەم هێنان. ئەگەر لە سەردەمی ئەنیشتایندا جارێ ئەم هەموو کەس و وڵاتانە خاوەنی ئەم جۆرە چەکە نەبوون، ئەوا ئەمڕۆ دوگمەی تەقاندنی ئەم چەکە بە دەست دەیان هتلەرەوەیە و هەموو مرۆڤایەتییان بە خۆیانەوە سەرقاڵ کردووە. هەر بۆیە دەبێت ئەمڕۆ مرۆڤ خۆزگە بە ئاژەڵان بخوازێت کە بیر و هۆشی تێگەیشتنیان لە لای چەکی ئەتۆمی نیە. ئەمڕۆ دۆگمەکانی ئەم چەکە کوشندە لە ناوبەرە، وا بە دەست کەسان و ڕژێمانێکەوەن کە هەندێکیان وەکو گوێ درێژی دێز ئامادەیە تۆپینی خۆی و زەرەری ساحێبی هەڵبژێرێت. کەسانێکیش هەن کە ئەم دوگمەیەیان بە دەستە کە ئەتوانن بە بێ گەڕانەوە بۆ کەس لە نێو ڕژێمێکی تاکە کەسی نادیموکراتدا، پەنجەی پیا بنێن، هەر وەکو کردەیەکی خۆ کوژی. هەشن لە بنەڕەتدا باوەڕیان بەم ژیانە هەر نیە و ئامادەن هەموو مرۆڤایەتی لە گەڵ خۆیان بۆ ژیانی (ئەبەدی!!) ببەن. کەسانێکی دیکەش هەن کە هەمان دوگمەیان پێیە و بۆ داگرتنی ئەبێت بگەڕێنەوە بۆ ڕاوێژکردن، بەڵام دواجار هەر دایدەگرن. من ئێستاش تێناگەم کاتێ پۆتین چەکی ئەتۆمی ئەخاتە ئامادەباشییەوە، نازانێ کە بەکارهێنانی چەکی ئەتۆمی واتا مەرگی خۆشیان؟ یان دەزانێ و وای داناوە هەمووان بەم کارە لە گەڵ خۆیدا بانگێشتی ڤیستیڤاڵی مەرگ لە گۆڕستان بکات!\nعەدنان مەلا ساڵح: پرۆسەی گەمارۆدانی ئۆکرانیا، وانەیەکی تر بۆ هەرێم!


📖 ئاژەڵەکانی ناوچەی سەقز Статьи\n📅 Добавлен Apr 24 2015 10:43AM\n👁 Этот пункт был просмотрен раз 4,728\nناوچەی سەقز به هۆی هەڵکەوتەی جوگرافیایی تایبەت به [ Больше... 👁] ✖ ✖ 0 0 ✔ 74% ✍ M.B. 24-4-2015 10:43:20\n💎 ئەشکەوتی کەرەفتوو Археологические места\n📅 Добавлен Jan 13 2015 10:41AM\n👁 Этот пункт был просмотрен раз 5,468\nئەم ئەشکەوته سەرسووڕهێنەره جوان و مێژووییه له ناو [ Больше... 👁] ✖ ✖ 3 0 ✔ 86% ✍ M.B. 13-1-2015 10:41:21\n💎 حەمامی حاجی ساڵح Археологические места\n📅 Добавлен Jan 14 2012 10:11PM\n👁 Этот пункт был просмотрен раз 5,435\nحەمامێکی مێژوویی شاری سەقزی رۆژهەڵاتی کوردستانە. ل [ Больше... 👁] ✖ ✖ 0 0 ✔ 88% ✍ H.N. 14-1-2012 22:11:13\n🏰 سەقز Места\n📅 Добавлен Jan 13 2015 10:32AM\n👁 Этот пункт был просмотрен раз 19,715\nسەقز، یەکێک له شارەکانی ڕۆژهەڵاتی کوردستانه و له ب [ Больше... 👁] ✖ ✖ 2 86 ✔ 99% ✍ M.B. 13-1-2015 10:32:12\n🏰 شاخی رووش Места\n📅 Добавлен Jan 21 2012 10:27PM\n👁 Этот пункт был просмотрен раз 5,569\nشاخی رووش لە 5 کیلۆمەتری باشووری رۆژئاوای شاری سەق [ Больше... 👁] ✖ ✖ 0 0 ✔ 80% ✍ H.N. 21-1-2012 22:27:37


ئەمەل ناوی خوازراوی کچێکی 20 ساڵانە و خەڵکی گوندی کۆجۆیە، ڕزگاربویەکی ژێر دەستی داعشە و دوای 5 ساڵ لە بازرگانی و دەستدرێژیکردن ئێستا گەڕاوەتەوە.\nپێش هێرشی داعش لەماڵی خۆمان بووین، لە کۆجۆ. پانزە ساڵ بووم و لە پۆلی حەوت بووم. خێزانێکی بەختەوەر بووین و هاوڕێی زۆرم هەبوو. کاتێک داعش هات لە تەلەفزیۆنەوە هەواڵەکەمان بیست و نەماندەزانی چیدەکەن. زانیبوومان کە هەندێک لەڕێگەی چوونیان بۆ چیا داعش گرتوونی و کوشتوونی، بۆیە ئێمە هەڵنەهاتین، لەگەڵ گوندی حاتیمیە رێککەوتین کە داعش هات بمێنینەوە، ماڵەکانمان بەجێ نەهێڵێن و نەچینە چیا.\nکە داعش هاتنە گوندەکە بەڵێنیاندا هیچمان لێنەکەن، ووتیان تەنها لەماڵەوە بمێننەوە و حەقمان نابێت بەسەرتانەوە. بەڵام دوای تێپەربوونی سێ رۆژ هەموومانیان لە قوتابخانەیەک لە کۆجۆ کۆکردەوە. ژن و منداڵیان لە قاتی سەرەوەی قوتابخانەکە دانا و پیاو و کوڕ و گەنجەکانیشیان لە قاتی خوارەوە دانا. پاشان پیاو و کورەکانیان بردە دەرەوە و رەشەکوژیان کردن. گوێمان لە تەقەکان بوو. ئاگامان لێبوو کە کوشتیانن. یەکێک لەوان براکەی من بوو.\nمن و دایکم و پورم و خوشکەکەمیان برد بۆ موسڵ، لەوێ لە مەکتەبێکدا بووین و دواتر من و خوشکەکەمیان لە دایکم جیا کردەوە . خوشکەکەم ئەوکاتە 12 ساڵان بوو، بۆ دایکم زۆر دەگریا، هەرچۆنێک بێت هەوڵمدا و خوشکەکەمم گەراندەوە لای دایکم.\nلە تەلئەفەر هەموومان کۆکراینەوە و هەر کچەو بۆ شوێنکێک فرۆشرا، من فرۆشرامەوە بۆ موسڵ. بەڵام نەمزانی نرخی کرین و فرۆشتنەکەم چەندبوو!\nلەماوەی 5 ساڵدا، 15 جار کرین و فرۆشتنم پێوە کراوە، 11 جاریش دەستدرێژی سێکسیم کراوەتە سەر و لەژێر حوکمی داعشدا سوکایەتیم پێدەکرا. پێم دەوترا کافر. پێم دەوترا پیس . ناچاریان کردم ببم بە ئیسلام ، نوێژ بکەم و فێری نوێژەکانی ئیسلام بم و بەڕۆژوو بم، هەمان ئەوشتانە بە خوشکە بچوکەکەشم کراوە.\nلەماوەی ئەو 5 ساڵەدا، موسڵ، رەقە، تەلئەفەر، سوریا، هەندێک لادێ و مەیادیر، هاجیر، باغوس و حەویجەم بینیووە.\nکاتێک یەکەم فرۆشتنم پێوەکرا خاوەنەکەم ئەبو کەرار بوو، 30 ساڵ بوو. دووجار هەوڵی خۆکوشتنم د؛ جارێک حەبم خوارد و جارێکیش چەقۆم لەخۆمدا چونکە ئەو پیاوەی منی کڕی دەست و قاچی کەلەپچە کردم و دەستەکانمی بە جلەکانی خۆم بەستەوەو یەکسەر دەستدرێژی سێکسی کردەسەرم و توشی نەزیفی کردم، بەوەشەوە نەوەستا بەڵکو پێنج جاری تر هاتەوە لام. هیچ جلێکم پێنەبوو، ناچار جلە پیسەکانی خۆمم لەبەر کردەوە. لە ماڵەکەدا دایبی منداڵی لێبوو، بەخۆمم هەڵگرت تا لەشم پیس نەبێت.\nئەبو کەرار هەمیشە لێدەدام تا ببم بە موسڵمان و نوێژ بکەم، بەڵام من تا 15 رۆژ هەر نەبووم بە موسوڵمان، فێریان کردم کە نوێژ بکەم و بەرۆژوو ببم و قورئانیان پێدەخۆێندمەوە، هیچ هەستێکی تایبەتم نەبوو بەرامبەر بە ئیسلام هەمووی ئاسایی بوو. هەموو دوو شەمە و پێنج شەمەیەک دەبوو بەرۆژوو بین.\nئەبو کەرار نەیبردمە لای ژنەکەی خۆی، منی بردەوە ماڵی باوکی، لەوێ زۆر پرسیاریان لێکردم تا بزانن هیچی لێکردووم، منیش نەموێرا هیچ بڵێم هەر دەموت نا هیچی لێنەکردوم. هەڕەشەی لێکردبووم ئەگەر قسە بکەم ئەوا دیسان دەستدرێژی دەکاتەوە سەرم.\nئەوانەی دەیانکڕیمەوە مامەڵەیان خراپ بوو بەرامبەرم، هەمیشە لێیانم دەخوارد و وەک خزمەتکارێک سەیریاندەکردم. پاشان ئەبو کەرار منی فرۆشتەوە بە کوری مامی ناوی ئەبو ئەلی بوو. ماوەی ساڵێک و نیو لای بووم، ئەبو ئەلی پەرستار بوو ئەو لەماڵی براکەی داینام.\nهەموو جارێک دەمزانی دەستدرێژی سێکسیم لێدەکرێت. بەڵام هەمیشە بەرگریم دەکرد تاوەکو هێزم نەدەما و بێ هیچ هەست و سۆزێک کاری خۆیان دەکرد. یەکێک لەو 11 کەسەی دەستدرێژی سێکسی کردە سەرم خەڵکی سلێمانی بوو لەهەموو داعشەکانیتر خراپتر مامەڵەی لەگەڵ دەکردم.\nژنەکەی ئاگاداربوو کە مێردە داعشەکەی دەستدرێژی سێکسی دەکاتەسەرم و هیچ حسابێکی بۆ نەدەکرم. تەنانەت لەسەر ئیشی ماڵ بە چەپۆک لێی دەدام و سوکایەتی پێدەکردم. هەر لەو 11 داعشە تێیدا بوو 2 ژنیشی هەبوو کەچی منیشی دەویست.\nداعشە سۆرانیەکە منی ناردە لای ئەو داعشەی خوشکەکەمی لابوو ؛ ئەویش بە گۆڕینەوەی من بە دوومنداڵ کە یەکێکیان تەمەنی سێ ساڵ و نیو ئەوی تر شەش ساڵ بوو. ئەوانیش دەستدرێژی سێکسیان کرابووەسەر.\nبە چوونم بۆ لای خوشکەکەم نارەحەتتر بووم چونکە بەچاوی خۆم دەمبینی دەستدرێژی سێکسی دەکاتە سەر خوشکەکەم و دەمبینی چی لێدەکرد.\n"بۆ ماوەی 15 رۆژ لای خوشکەکەم مامەوە، بێکەس و نارەحەت بووین، هیچ هەواڵی کەسوکارەکەمان نەدەزانی. هەمووکات دەگریاین."\nدواتر کەوتمە لای داعشێک ناوی ئەبو ئیبراهیم بوو، دوو ژنی هەبوو، باش بوو لەگەڵم. باشبوونەکەش ئەوە بوو کە لێینەدەدام و نانی باشی پێدەدام و لەکاتی نەخۆشیدا دەرمانی پێدەدام و گرنگی پێدەدام.\nبەڵێنی پێدام رزگارم بکات . تەلەفونی بۆ موهەربەکان کرد، بەڵام کاتێک داعشەکانی تر سەیری مۆبایلەکەی ئەبو ئیبراهیمیان کرد زانیان دەیەوێت رزگارم بکات، بۆ مانگێک دەستگیریان کرد. ئەو کاتەی ئەویش لە زیندان بوو من لای چەند کچێکی ئێزیدی بووم.\nکە لە زیندان ڕزگاری بوو هات بۆلام و پێی وتم " دەمەوێت تۆ برۆیت، من یارمەتیت دەدەم بچیتەوە لای خێزانی خۆت بەڵام لای هەموو کسی ئێرە وا نیشاندە دەوڵەتی ئیسلامی باشن و خۆشم دەوێن،تا هەست نەکەن بەتەمای برۆیت''دواتر ئەبو ئیبراهیم منیدا بە ئەبو محمد.\nکاتێک خاوەنەکانمان بمردایە گرێبەستی ئازادبوونیان دەداینێ. یان خۆیان گرێبەستی ئازادکردنیان بداینایەتێ دەمانتوانی چیتر ئازاد بین. ئەبو محمد گرێبەستی ئازادبوونی بۆ کردم بەڵام دەیویست لەڕێی منەوە داوای پارە لە کەسوکارم بکات و بە پارە من بفرۆشێتەوە بە خێزانەکەم.\nکاتی گرتنی دیلەکەکان ئەبو محمد منی لە ژێر خەندەق لەگەڵ خێزانە داعشەکانی تردا دانا. یەپەگە هاتن ژنە داعشەکانیان گرتن، منیش هەر بە زوویی خیمارەکەم دا بە دەموچاومدا و لەگەڵ ژنە داعشەکان خۆم بە لوبنانی ناساند بۆ ئەوەی هیچم لێنەکەن. کاتێک هێزەکانی یەپەکە من و ژنە داعشەکانی گرت بردیانین بۆ بیابانی باغوس و لەوێ تەفتیشیان کردین و لێیان دەپرسین کە چین و خەڵکی کوێن، من و کچێکی تر وتمان ئێمە ئێزیدین.\nئیتر ئێمەیان جیا کردوەو بردیانینە ماڵێکی ئێزیدی حزبیی کە یارمەتی ژن و کچی ئێزیدی دەدەن لەوێ دایان ناین بۆ ماوەی هەفتەیەک.\nخوشکەکەم بە جۆرێک پەیوەندی کرد و وتی لەکاتی قەسف بریندار بووم لە باغوسم و نازانم لەکوێی باغوسم، یەپەکە بەدوایدا چوون و ئەویشیان رزگار کرد و هێنایانەوە لای من. دواتر بردیانینە خانکێ.\n"ئەو پێنج ساڵەی لەوێ بووم هیچ خەوێکم نەبوو، هەموو کات مەعیدەم ئازاری دەدام و بەردەوام دەگریام و بە هۆی گریانەوە ئێستا چاوەکانم بینینی کز بووە. چەندجارێک هەوڵمداوە ڕابکەم، بەڵام هەموو جارێک پێیاندەزانی و لێیاندەدام."\nدوو هاوڕێی ئێزیدیم هەبوو، ئەوان گەورەتر و وریاتر بوون لەگەڵیان دەچووم بۆ نۆرینگەیەک لە حەوێجە بۆ ئەوەی حەبی مەنع بکرین یان دەرزی مەنعمان لە خۆمان دەدا بۆ ئەوەی منداڵمان نەبێت.\nئەبو ئەیمەنی کورد لە یەک کاتدا حەبو دەرزی مەنعی پێدەدام، ئەبو عمر لوبنانی حەب و ئەبو معالی تونسی خۆی دەرزی پێدام بۆ ئەوەی مەنع بکەم. چونکە هەموویان ژن و منداڵیان هەبوو نەیاندەویست منداڵی تریان ببێت.\nدایکم تەمەنی 40 ساڵان بوو هەر لە تەلئەفەر دایکمیان کوشت وبێکەس ماینەوە. ئێستا کە گەراومەتەوە لەلای کورێکی مامی باوکمین تەمەنی 55 ساڵانە و ژن و منداڵی هەیە و وەک خێزانێک دەژین، ئێستا خەوم باش بووەو نانخواردنیشمان باش بووە.\nحەز دەکەم بچمەوە قوتانخانەو خوێندنەکەم تەواو بکەم، ببمە پەرستار، ئێستا کەسێک هەیە لە ژیانم و بەتەماین هاوسەرگیری بکەین.\nتاتۆکەی دەستم نوسراوە کۆجۆ، ناوی گوندەکەمانە و هاوڕێیەکی کچم بۆی کردووم.


ئەمریکا سزا بەسەر چەند بەرپرسێکی باڵای لوبناندا دەسەپێنێت\n12/13/2019 8:59:16 PM\n6604 جار خوێندراوەتەوە\nفتواکەی لیژنەی فتوای یەکێتی زانایان دەربارەی ئافرەت و بەکارھێنانی تاکسی کاردانەوەی جۆراو جۆری لێ کەوتەوە. ئێمەش لای خۆمانەوە حەزدەکەین ئەم چەند سەرنجە دەربارەی فتواکەو کێشەکانی و پەیوەندی بەدین و ئەخلاقی خەڵکەوە بخەینەڕوو:\n١ - فتوا لەم جۆرە شتانەدا تاکە کەسییەو ناگشتێنرێ، ھەرکاتێ گشتێنرا تێکەڵ بەسیاسەت و ململانێی سیاسی دەبێت.\n٢ - فتواکە لەچەند ڕوویەکەوە کێشەی ھەیە لەوانەش:\nە/ لەڕووی پەروەردەیشەوە فتواکە کێشەی ھەیە، چونکە بەگوێرەی تێگەیشتنێکی بەرتەسک بۆ ڕێسای( درءالمفاسد اولی من جلب المێالح ) وخۆکەناردان وکشانەوە لەژیان بنیاتنراوە و ڕوانگەیەکی ئیسڵاحی کۆمەڵایەتیشی نییە. کەدەخوازێت مرۆڤ لەسەر متمانە بەخۆبوون و ھەست بەھێز و کەرامەت و ڕێسای(المۆمن القوی خیر واحب الی اللە من المۆمن الچعیف) دابڕێژرێت وئازاو ئازاد بێت و بخرێتە ناو جەرگەی ژیان و لەوێوە ڕوبەڕووی لەڕێ لادان وخراپە ببێتەوە. ئافرەتی موسوڵمانی سەردەمیش دەبێت بەگوێرەی ئەم ڕوحیەتە بەھێزە پەروەردە بکرێت نەک وەک کائینێکی لاوازی بێ دەسەڵات وێنا بکرێت.\n٣ - پێمان وایە ئەم مەسەلەیە بابەتی فتوانیەو دەچێتە چوارچێوەی ڕێنوێنی ئەخلاقیەوە.\n٥ - ڕاست نیە ئە م مسەلە بۆلێدانی پێگەی زانایانی بەڕێزی ئاینی لە کوردستان بەکاربێت و زیاد لەپێویست گەورە بکرێت و بخرێتە چوارچێوەی ململانێی سیاسی و کۆمەڵایەتییەوە. بۆئەوەی ئەمەش ڕوونەدا گرنگە زانایانی بەڕێزی ئاینی و ھێزو ناوەندە ئیسلامیەکانی کۆمەڵگە خۆیان ڕەخنە لەفتواکە بگرن و داوای پێداچوونەوە و ڕاستکردنەوەی ھەڵەیەک بکەن کە دەتوانرێت بەکاربھێنرێت بۆ کەمکردنەوەی ھەیبەت وکەسێتی مەعنەوی دین و زانای ئاینی و دروستکردنی وێنایەکی دابڕاو لە ژیانی سەردەم بۆیان.


زیندانییەک لە زیندانی بۆکان گیانی لەدەست دا\n23:08 - 12 جۆزەردان 2721\nڕۆژی سێشەممە ۱۱ی جۆزەردان، زینداییەک بە ناوی "ناسر کەریمی"، کوڕی قادر و خەڵکی گوندی "نۆبار" سەر بە بۆکان، پاش ڕاگواستنی بۆ زیندانی ئەو شارە گیانی لەدەست دا.\nئەو هاووڵاتییە ڕۆژی دووشەممە ۱۰ی جۆزەران، بە تۆمەتی "تاوانی ماڵی"، لەلایەن ئیدارەی ئاگایی بۆکانەوە دەسبەسەر کرابوو.\nبە وتەی سەرچاوەیەکی ئاگادار، ئەو هاووڵاتییە پاش ڕاگواستنی بۆ زیندانی بۆکان، بارودۆخی تەندروستیی ناجێگیر بووە و بەرپرسانی زیندان بەبێ گوێدان بە بارودۆخی گشتیی ناوبراو، لە ناردنی ناسر کەریمی بۆ بێهداری و نەخۆشخانەی دەرەوەی زیندان، خۆیان بواردبوو.\nئەو سەرچاوەیە هەروەها وتوویەتی: "بەرپرسانی زیندان هۆکاری گیانلەدەستدانی ئەو هاووڵاتییەیان بۆ ڕاوەستانی دڵ گەڕاندووەتەوە و تەرمی ناوبراو بۆ پشکنینی لەش (کالبد شکافی) ڕەوانەی پزیشکی دادی ورمێ کراوە ".\nهەتا کاتی بڵاوبوونەوەی ئەم هەواڵە، تەرمی ئەو هاووڵاتییە ڕادەستی بنەماڵەکەی نەکراوەتەوە.


شەپۆلێكی نوێی كۆچبەران ڕوو لە ئەوروپا دەكەن - تۆڕی میدیایی خەڵک\nحكومەتی قوبڕس هۆشداری لە سەرهەڵدانەوەی شەپۆلێكی تری كۆچبەرانی نایاسایی سوریا بەرەو وڵاتانی ئەوروپا دەدات.\nنیكۆس نۆریس وەزیری ناوخۆی قوبڕس ڕایگەیاند: لە هەفتەی ڕابردووە و سەدان كۆچبەری سوریایی لە بەندەری تەڕتوسی وڵاتەكەیانەوە بە نایاسایی خۆیان گەیاندووەتە كەناراوەكانی ئەو قوبڕس.\nوەزیری ناوخۆی قوبڕس ئەوەشی خستەڕوو: لەپێناو بەرەنگاربوونەوەی ئەو دۆخە لە ڕۆژی هەینییەوە هێزی پاسەوانی دەریایی وڵاتەكەیان خستووەتە حاڵەتی ئامادەباشییەوە.\nهاوكات، بەپێی ڕاپۆرتێكی ڕێكخراوی نەتەوە یەكگرتووەكان، بەهۆی دۆخی خراپی هاووڵاتیانی سوریا و لە ئەنجامی گەمارۆ نێودەڵەتی و پێكدادانە ناوخۆییەكانی ئەو وڵاتەوە، تادێت ژمارەی ئەو سورییانەی ڕوو لە وڵاتانی ئەوروپا دەكەن ڕوو لە زیادبوون دەكات.\n07 ئیلول 2021 11.05 pm\nخەڵك نوێنەری نەتەوە یەكگرتوەكان لەعیراق رایگەیاند: عیراق لەبەردەم هەڵبژاردنێكی چارەنوسسازدایە و لەكاتی خۆیدا…


سه‌ركه‌وتنى هه‌ده‌په‌و پارتى گه‌شه‌پێدان، وانه‌و په‌ندو ديلاله‌ته‌كان\nخانه»به شی کوردی»سه‌رکه‌وتنى هه‌ده‌په‌و پارتى گه‌شه‌پێدان، وانه‌و په‌ندو دیلاله‌ته‌کان\nنوسهر: د. عمر عبد العزیز\nسه‌رکه‌وتنى پرۆسه‌ى هه‌ڵبژاردن له تورکیا -به‌دوور له رێژه‌ى ده‌ره‌نجامه‌کان- سه‌رکه‌وتنى دیموکراسییه له‌و وڵاته. سه‌رکه‌وتنى هه‌ردوو حزبى ئه‌که‌په‌و هه‌ده‌په‌ش سه‌رکه‌وتنى ئیراده‌ى ئاشتییه.\nئه‌م ده‌ره‌نجامه گۆرانکاریی گه‌وره‌ى به‌دوادا دێت، من بۆ خۆم ئه‌م چه‌ند وانه‌و عیبره‌تانه‌م لێ خوێنده‌وه:\n۱- سه‌رکه‌وتنى چه‌ندباره‌ى پارتى گه‌شه‌پێدان سه‌لماندى که توانیویه‌تى خزمه‌ت به تورکیا بکات، به‌ڵام گرنگترین خزمه‌ت ئه‌وه‌یه که زه‌مینه‌ى ساز کرد که هه‌ده‌په به‌ربه‌ستى له صه‌دا ده ببه‌زێنێت.!\n۲- سه‌رکه‌وتنى هه‌ده‌په‌ش سه‌لماندى که له‌م دۆخه‌دا خه‌باتى مه‌ده‌نى خێراتر ئه‌نجام ده‌به‌خشێ و ڕێگاى سه‌رکه‌وتن کورتتر ده‌کاته‌وه، نه‌ک خه‌باتى شاخ و چه‌ک. ڕه‌نگه ئه‌م وانه‌یه گرنگ بێت بۆ به‌شه‌کانى ترى کوردستان.\n۳- گێنگڵخواردنى که‌مالیست و نه‌ته‌وه‌په‌رسته‌کانیش، سه‌لماندى که گه‌لانى تورکیا وریابونه‌ته‌وه‌و بڕوایان به دروشمه ستۆکه‌کانى ئه‌و حزبانه نه‌ماوه.\nده‌ستکه‌وته‌کانى ئه‌م سه‌رکه‌وتنه‌ش زۆرن، گرنگترینیان ئه‌مانه‌ن:\n۱- ناوچه‌که زیاتر سه‌قامگیرو ئارام ده‌بێت.\n۲- کوردى باکور ده‌خاته قۆناغى ئه‌زموونى حوکمڕانیى و ده‌وڵه‌تداریى.\n۳- پرۆسه‌ى ئاشتیى له باکور زیاتر به‌ره‌و پێشه‌وه ئه‌چێت.\n۴- کاریگه‌ریى پۆزه‌تیفى له‌سه‌ر ئابوریى باشوریى کوردستان ده‌بێت.\n۵- پشتیوانیکی تر بۆ باشوری کوردستان دروست بوو.\nبه‌ڵام له هه‌مووى گرنگتر دوو خاڵن:\nیه‌که‌م/ پارتى گه‌شه‌پێدان غرورى یه‌که‌می نه‌یگرێ و له‌گه‌ڵ جه‌هه‌په‌و مه‌هه‌په حکومه‌ت پێک نه‌هێنێت و هه‌ده‌په بکاته به‌شدارى حکومه‌ته‌که‌ى، تا میصداقیه‌تى چه‌ند ساڵه‌ى نه‌دۆڕێنێت.\nدووه‌م/ هه‌ده‌په هیواى گه‌لى کورد نه‌دا به ئاوداو حه‌کیمانه مامه‌ڵه له‌گه‌ڵ سه‌رکه‌وتنه‌که‌ی بکات و له‌گه‌ڵ لایه‌نى به‌هێز هاوپه‌یمانیى بکات که پارتى گه‌شه‌پێدانه، نه‌ک لایه‌نه لاوازو دۆڕاوه‌کان.\nلێره‌دا سه‌رکرده‌کانى هه‌ده‌په ده‌بێت وریا بن فاکته‌رى ئایدیۆلۆژیا نه‌خشه‌ى سیاسییان لێ تێک نه‌داو هه‌لى ڕه‌خساو نه‌دۆڕێنن له‌به‌ر ململانێى فکریى و به به‌ڵێنى درۆینه‌ى تۆرانیى و ره‌گه‌زپه‌رستان نه‌خه‌ڵه‌تێن.! له‌گه‌ڵ پیرۆزبایى گه‌رمم له ئازادیخوازانى تورکیاو کوردانى باکورى کوردستان.\nعمر عبد العزیز باشورى کوردستان، ۷/۶/۲۰۱۵.\nپارتى گه‌شه‌پێدان ترکیه


ئارامیی جیهان رووی لە باشبوونە\nئارامیی جیهان رووی لە باشبوونە   16/6/2017\nراپۆرتێكی جیهانی هەڵسەنگاندن بۆ بارودۆخی ئاشتی و ئارامیی وڵاتان دەكات و ئاشكرای دەكات، ئارامی لە 93 وڵاتدا رووی لە باشبوونە بەڵام لە 63 وڵات دۆخەكە بەرەو خراپتر دەچێت.\nلە چەند رۆژی رابردوودا پەیمانگای ئابووری و ئاشتی كە بنكە سەرەكییەكەی لە ئوسترالیایە راپۆرتی ساڵانەی خۆی بڵاوكردەوە كە تایبەتە بە هەڵسەنگاندن بۆ بارودۆخی ئاشتی و ئارامیی وڵاتان. راپۆرتەكە بە سێ پێوەر دۆخی ئاشتی و ئارامی لە جیهاندا هەڵدەسەنگێنێت، كە ئەوانیش بریتین لە بەسەربازیكردنی وڵات، پارێزراو بوون و ئاسایش).\nئایسلاند بۆ نۆیەم ساڵ لەسەر یەك وەكوو ئارامترین وڵاتی جیهان ناسێنراوە. ئەو وڵاتە لە هەر سێ رووەكەوە ئارامترین وڵاتی جیهانە. پاش ئەویش نیوزیلاند، پورتوگال، نەمسا و دانیمارك دێن.\nلە وڵاتانی خوارەوەی ریزبەندییەكەشدا گۆڕانكارییەكی ئەوتۆ لە چاو ساڵی رابردوو رووینەداوە، سوریا بە نائارامترین وڵاتی جیهان هەژمار كراوە. پاش سوریا، كە لە پلەی 163 دێت، ئەفغانستان، عیراق، باشووری سودان، یەمەن، سۆماڵ، لیبیا و سودان دێن.\nلە ماوەی یەك ساڵی رابردوودا ئەمریكای باشوور زۆرترین پێشكەوتنی لەڕووی پەرەسەندنی ئاشتییەوە بەخۆیەوە بینیوە. لە ریزبەندی وڵاتە ئارامەكانی ئەو ناوچەیەدا چیلی، ئۆرۆگوای و ئەرجەنتین لە سەرەوەی ریزبەندەكەن و كۆڵۆمبیاش نائارامترین وڵاتی ئەو ناوچەیەیە.\nبەپێی راپۆرتەكەی ئەمساڵ، ئەوروپا ئارامترین ناوچەی جیهانە، لە نێو 10 ئارامترین وڵاتانی جیهاندا 8 وڵاتیان لەو كیشوەرەن. لە كۆی 36 وڵاتی ئەو كیشوەرە، رەوشی ئارامی لە 23 وڵاتیان بەرەو باشتر چووە، بەڵام لەسەر ئاستی هەموو كیشوەرەكە ئاشتی و ئارامی لە ئەوروپا پێشكەوتنێكی ئەوتۆی بە خۆیەوە نەبینیوە.\nبۆ پێنجەم ساڵ لەسەر یەك، رۆژهەڵاتی نێوەڕاست و باكووری ئەفریقا بە نائارامترین ناوچەی جیهان هەژماركراون. زیاتر رێژەی بەرزبوونەوەی نائارامیش لەو ناوچەیە لە سعودیە و لیبیا بووە. هۆكاری بەرزبوونەوەی نائارامی لە سعودیە بۆ بەشداری ئەو وڵاتە لە شەڕی یەمەن و سوریا دەگەڕێتەوە. لە لیبیاش ئاستی شەڕ و پێكدادانە نێوخۆییەكان بەشێوەیەكی بەرچاو بەرزبووەتەوە.\nلە وڵاتانی رۆژهەڵاتی نێوەڕاست و باكووری ئەفریقادا، قەتەر ئارامترین وڵاتی ناوچەكەیە و پاش ئەویش كوەیت، ئیمارات و تونس دێن. نائارامترین وڵاتی ناوچەكەش سوریایە و دوای ئەویش عیراق و یەمەن و لیبیا دێن.\nبەگوێرەی راپۆرتەكە، لە ماوەی دە ساڵی رابردوودا رەوشی ئارامی لەسەر ئاستی جیهانی بە رێژەی 2.14% تێكچووە. لەو ماوەیەدا دۆخی ئارامی لە 52%ی وڵاتان تێكچووە و لە 48%یان باشتر بووە. لەكۆی ئەو وڵاتانەی ئارامییان بەرەو خراپتر چووە، 61%یان كێشەیان هەبووە. لەو دوو لایەنەشدا وڵاتانی ناوچەی بیابانی رۆژئاوای ئەفریقا لە خراپترین رەوشدا بوون، هۆكاری ئەوەش بۆ تیرۆر و ناسەقامگیریی سیاسی دەگەڕێتەوە.\nخاڵێكی دیكەی ئەرێنی لە ماوەی 10 ساڵی رابردوودا دابەزینی ئاستی تاوانی كوشتن بووە لە 67%ی وڵاتان و كەمبوونەوەی ئاستی تیرۆری سیاسییە. سەبارەت بە تیرۆری سیاسی لە 68 وڵات رەوشەكە بەرەو باشتر و لە 46 وڵات بەرەو خراپتر چووە.\nراپۆرتەكە ئاماژە دەكات، 14.3 تریلیۆن دۆلاری جیهان بۆ خەرجییەكانی شەڕ و توندوتیژی چووە، واتە 12.6% تێكڕای بەرهەمی ناپوختەی جیهان لە شەڕدا خەرجكراوە.


هۆی دیاریکردنی ڕۆژی جیهانی قودس لە لایەن ئیمام خومەینی (رە) / ئیمام خامنەیی پلانی ئازادی فەڵەستینیان بە کردەوە دەستپێکرد - جام کوردی\nکەسایەتییەکی سیاسی عێراق بۆ جام کوردی:\nهۆی دیاریکردنی ڕۆژی جیهانی قودس لە لایەن ئیمام خومەینی (رە) / ئیمام خامنەیی پلانی ئازادی فەڵەستینیان بە کردەوە دەستپێکرد\nکەسایەتییەکی سیاسی عێراقی ڕایگەیاند کە پیلانی گرێبەستی سەدە لە ئەگەری یەکڕیزی موسڵمانان دەتوانێت بە هۆی ئاشکراکردنی ڕواڵەتی ڕاستەقینەی دوژمنان ببێتە دەرفەتێکی لەبار بۆ موسڵمانان و دەسکەوتی زۆر گرنگی بە دواوە بێت.\nبە پێی ڕاپۆرتی جام کوردی، سەید حەمید حوسێنی سەرۆکی یەکێتی ڕادیۆ و تەلەفزیۆنەکانی عێراق لە وتووێژی لە گەڵ پەیامنێری جام کوردی وەڵامی چەندین پرسیاری تایبەت بە ڕۆژی جیهانی قودسی دایەوە.\nگرنگی دەستپێشخەرییەکەی ئیمام خومەینی (رە) لە دیاریکردنی کۆتا هەینی مانگی پیرۆزی ڕەمەزان وەک ڕۆژی جیهانی قودس لە چیدا دەزانن؟\nگرنگی ڕۆژی جیهانی قودس و دیاریکردنی کۆتا هەینی مانگی پیرۆزی ڕەمەزان ئەو بابەتە بوو کە حەزرەتی ئیمام خومەینی (رە) وەک مەرجەعێکی باڵا و بیرمەندێکی ئیسلامی و تێکۆشەرێکی ڕێگای خودا دەستپێشخەرییەکیان ڕاگەیاند کە پێویستی بەوە دەکرد ئیسرائیل وەک ڕژێمێکی دژە مرۆڤ و دژە ئیسلام لە ناو ببات. ئەم ستراتیژەی ئیمام خومەینی (رە) چەندین ڕەهەندی جیاجیای هەبووە، بەڕێزیان مانگی پیرۆزی ڕەمەزانیان دەستنیشان کرد کە لای موسڵمانان پێگە و ڕێزێکی تایبەتی هەیە، لە لایەکی دیکەوە ڕۆژی هەینی لای موسڵمانان زۆر گرنگە، ئەویش کۆتا هەینی مانگی پیرۆزی ڕەمەزان. ئیمام خومەینی (رە) هەموو ئەم تایبەتمەندییانەیان لە دیاریکردنی ڕۆژی جیهانی قودس لە بەرچاو گرتووە و بووە هۆکاری ئەوەی کە هەوڵێکی گشتی لە جیهانی ئیسلامدا بۆ ڕێگری لە بەلاڕێدابردن و لەبیرکردنی کێشەی فەڵەستین بوونی هەبێت.\nڕۆڵی حەزرەتی ئایەتووڵا خامنەیی لە بەردەوامی ڕۆژی جیهانی قودس چۆن دەبینن؟\nڕێبەری مەزنی شۆڕشی ئیسلامی ئێران لە ڕووی کردارییەوە هەنگاوەکانی ئازادکردنی قودس و فەڵەستینیان دەستپێکردووە، ئیمام خومەینی (رە) ئامادەکاری و نەخشەڕێگای ئازادی فەڵەستینیان دیاری کرد، واتە موسڵمانان چۆن دەتوانن لە پێناو ئازادی فەڵەستین کەڵک لە توانا و دەفرایەتییەکانی خۆیان وەربگرن. تەنانەت بەروارێک بۆ لەناوچوونی ڕژێمی زایۆنیستی دیاری کراوە. من پێم وایە کە حەزرەتی ئایەتووڵا خامنەیی بە کردەوە قۆناغی لەناوچوونی ڕژێمی زایۆنیستییان دەستپێکردووە و تەنانەت ئەمەش بۆ گەلی فەڵەستین سەلمێندراوە کە ئەو ڕژێمە لە ناو دەچێت.\nڕۆژی جیهانی قودس چ کاریگەرییەکی لە زیندوو هێشتنەوەی پرسی فەڵەستین و ڕێگری لە بەلاڕێدابردنی لە لایەن دوژمنانی ئیسلامەوە هەیە؟\nپرسی فەڵەستین و قودس ئەو پرسەیە کە دەبێت تا گەیشتن بە ئامانجی کۆتایی بە زیندوویی بمێنێتەوە، ڕەوتی ستەمکاری جیهانی لە ماوەی چەندین دەیەی ڕابردوو هەوڵیداوە کە بە چەشنێک ئەم پرسە گرنگە لە بیر بکرێت، واتە ئەم پیلانە تەنیا لە دژی خەڵکی فەڵەستین نەبووە بەڵکوو جیهانی ئیسلام و وڵاتانی عەرەبی هەموو پێکەوە کراونەتە ئامانج. دوژمنان لەم پیلانەدا هەوڵیان داوە کە وڵاتانی ئیسلامی بە تایبەت وڵاتانی بەرەی خۆڕاگری بە کێشە ناوخۆییەکانەوە سەرقاڵ بن و لە پرسی فەڵەستین دوور ببنەوە، ئێران، سوریا، عێراق، یەمەن و ... لەو وڵاتانە بوون. ڕەوتی ستەمکاری جیهانی ئامانجی ئەوە بووە کە ئەم وڵاتانە قەد باسی قودس و فەڵەستین نەکەن. ئیمام خومەینی (رە) بە دیاریکردنی کۆتا هەینی مانگی پیرۆزی ڕەمەزان وەک ڕۆژی جیهانی قودس هەوڵی ئەوەیاندا کە ئەم پیلانە پووچەڵ بکرێتەوە، ئێستا لە جیهانی ئیسلام بۆنەیەکی گرنگمان بۆ زیندوو هێشتنەوەی پرسی قودس و فەڵەستین هەیە، موسڵمانان لە بوارە جیاجیاکاندا لە ماوەی ساڵێک چالاکی دەکەن و لەو ڕۆژەدا دەخرێتەڕوو. هەر بۆیە ڕۆژی جیهانی قودس وەک خوێنێکی نوێ لە دەمارەکانی فەڵەستینە و ڕێگری لە بەلاڕێدابردن و لەبیرکردنی دەکات.\nهۆکارە کاریگەرەکانی لاوازیی ژمارەیەک لە وڵاتانی ئیسلامی و هاوکارییان لە گەڵ ئەمریکا و ڕژێمی زایۆنیستی بۆ دژایەتی فەڵەستین چییە؟\nموسڵمانان و بە تایبەت عەرەبەکان دەڵێن کە هەر وڵاتێک چالاکانە لە پێناو ئازادی فەڵەستین هەنگاو بنێت، بە هێزەوە دەمێنێتەوە و پێگەشی بەرز دەبێتەوە، ئەوانەش لە پرسی فەڵەستین دوور دەبنەوە لە ڕاستیدا خۆیان لاواز کردووە و هەنگاو بەرەو لەناوچوونی خۆیان دەنێن. هەر بۆیە گرنگترین هۆکاری لاوازبوونی ئەو ژمارە وڵاتە ئیسلامی و عەرەبییە ئەوەیە کە لە پرسی فەڵەستین دوور کەوتوونەتەوە یان پرسی فەڵەستین نەچووەتە ڕیزی یەکەمایەتییەکانی ئەوانەوە. لە بەر ئەوەی کە ئەم پرسە وەک پرسی یەکەم و ستراتیژیی جیهانی ئیسلام دادەنرێت، ئیسرائیل خاکی فەڵەستینی داگیر کردووە و بۆ لەناوچوونی جیهانی ئیسلام بە تەواوی و لاوازکردنی وڵاتانی ئیسلامی نەخشە و پیلانی هەیە. هەر وڵاتێک لە پرسی فەڵەستین دوور بێت لاواز دەبێت، ئەمەش بۆ ئەو وڵاتانە ڕوون و ئاشکرایە بەڵام بە هۆی گوشارەکانی ئەمریکا و ئیسرائیلەوە ناتوانن بڕیاری تایبەت بە خۆیان هەبێت و بوونەتە گوێڕایەڵ و شوێنکەوتووی ئەوان بۆ پیلانگێرییەکانی دژ بە ئیسلام و فەڵەستین.\nبە ڕاگەیاندنی پیلانگێری گرێبەستی سەدە لە لایەن سەرۆک کۆماری ئەمریکاوە، داهاتووی پرسی قودس و فەڵەستین چۆن پێشبینی دەکەن؟\nگرێبەستی سەدە یان بە واتایەکی باشتر، خیانەتی سەدە، هەوڵێکە لە لایەن ئەمریکاوە بۆ ڕێگری لە لەناوچوونی ڕژێمی زایۆنیستی. زایۆنیستەکان دەزانن کە کاتی لەناوچوونیان گەیشتووە، ئەوان یان دەبێت بکوژرێن، یان ئاوارە بن یان بۆ وڵاتانی خۆیان بگەڕێنەوە. هەر بۆیە ئەمریکا هەستی بەوە کردووە کە دەبێت پاڵپشتی لەم ڕژێمە بکات و لە گەڵ بەریتانیا وەک دامەزرێنەرانی ئەم ڕژێمە تەزویرە هەوڵەکانیان بۆ پاڵپشتیی دەستپێکردووە. بە بۆچوونی من ئەم پیلانگێرییە دەبێتە خاڵێکی لاواز بۆ ئەوان، ئەمریکا نەک تەنیا کێشەکانی چارەسەر نەکردووە بەڵکوو دەیەوێت وڵاتانی ناوچەکەش بە چەشنێک پەلکێشی ئەم کێشەیە بکات، وەک وڵاتانی ئەردەن، بەحرەین و میسر یان تەنانەت سەعوودیا. ئەڵبەت ئەم گرێبەستەی سەدە بووەتە دەرفەتێک بۆ موسڵمانان کە ڕواڵەتی ڕاستەقینەی دوژمنان و گوێڕایەڵەکانی ئەوانی ئاشکرا کردووە، ئەم پیلانگێڕییە بووەتە خاڵێکی لاوازی دوژمنان و لە داهاتوودا دەسکەوتی زۆری بۆ موسڵمان و جیهانی ئیسلام دەبێت.\nئیمام خامنەیی ئیمام خومەینی\nخۆڕاگری لە بەرامبەر دوژمنان فەرمانێکی گرنگی قورئانە\nپێویستە ئێران بە پشت بەستن بە ڕێبازی ئیمام خومەینی (رە) بەردەوام بێت لە پشتگیریی گەلە چاوساوەکان


هێزه‌کانی دێمۆکڕاتی سوریا داوا له جیهادییه‌کانی ڕه‌قه ده‌که‌ن خۆیان ته‌سلیم بکه‌ن.\nفه‌رمانده‌کانی هێزه‌ه‌کانی دێمۆکڕاتی سوریا - ی پ گ\nهێزه‌کانی دێمۆکڕاتی سوریا گوتی لێدوانێکی15ی مانگی مای که داوایان له چه‌کداران کردووه له ماوه‌ی 10 ڕۆژان دا خۆیان ته‌سلیم بکه‌ن  "ئاکامی باشی" به دوادا بووه.\nهاوپه‌یمانێكی هێزه‌کانی دێمۆکڕاتی سوریا به پشتیوانی ئه‌مه‌ریکا پێنچشه‌مه به‌ڵێنی دا که هیچ زیانێک به چه‌کدارانی داعش له ڕه‌قه ناگات ئه‌وانه‌ی هه‌تا کۆتایی مانگ خۆیان ته‌سلیم ده‌که‌ن. هه‌روه‌ها داوای له ئه‌و چه‌کدارانه کرد که پێش ئه‌وه‌ی هێرشێک بۆ سه‌ر شاره‌که ڕووبدات چه‌که‌کانیان دابنێن.\nهێزه‌کانی دێمۆکراتی سوریا، که له شه‌ڕه‌ڤانانی کورد و عه‌ڕه‌ب پێکهاتووه، بۆ نزیک چه‌ند کیلومتری شاری ڕه‌قه پێشڕه‌ویان کردووه، بۆ ئه‌وه‌ی ده‌وری شار بده‌ن و بیگرن.\nهێزه‌کانی دێمۆکڕاتی سوریا، که شه‌ڕه‌ڤانانی ی پ گ تێێدا به‌شداره، گوتی چاوه‌ڕوانی ده‌کرێت له سه‌ره‌تای هاوین دواین هێرشیان بۆ سه‌ر ڕه‌قه ده‌ست پێبکه‌ن. به‌رپرسانی ی-پ-گ و هێزه‌کانی دێمۆکڕاتی سوریا پێشتر بڕیاریان دا بوو که هێرشه‌که له مانگی ئاپریلدا ده‌ست پێ بکات، به‌ڵام هاوبه‌ندی به‌ڕێبه‌ری ئه‌مه‌ریکا هیچ کاتێکی بۆ دواین هێرش بۆ سه‌ر ڕه‌قه دیاری نه‌کردووه.\nهێزه‌کانی دێمۆکڕاتی سوریا گوتی لێدوانێکی15ی مانگی مای که داوایان له چه‌کداران کردووه له ماوه‌ی 10 ڕۆژان دا خۆیان ته‌سلیم بکه‌ن  "ئاکامی باشی" به دوادا بووه، و "له سه‌ر داخوازی که‌سانی نیازپاک له شاری ڕه‌قه"تا 31 ی مانگی مای ئه‌و داوایه درێژتر ده‌که‌نه‌وه.\nهێزه‌کانی دێمۆکڕاتی سوریا گوتی که ژیانی ئه‌و ملیتانانه ده‌سته به‌ر ده‌کات که خۆیان ته‌سه‌لیم ده‌که‌ن بێ له به‌ر چاوگرتنی ئه‌وه‌ی ملیتانه‌کان چ پله و پایه‌کیان هه‌یه و هه‌روه‌ها ده‌سته‌به‌ری سڵامه‌تی بنه‌ماڵه‌کانیشیان ده‌که‌ن.\nلێدوانی هێزه‌کانی دێمۆکڕاتی سوریا که له لایه‌ن گوته‌بێژ جیهان شێخ ئه‌حمه‌د بڵاوکرایه‌وه گوتی درێژکردنه‌وه‌ی ماوه‌که "ڕێگا به که‌سانی زۆرتر ده‌دات که له ئه‌و ده‌رفه‌ته که‌ڵک وه‌ربگرن ئه‌وانه‌ی یان هه‌ڵخه‌ڵه‌تاوان یان به زۆر تێکه‌ڵ به داعش بوونه."\nهێزی هاوپه‌یمان ده‌ڵێت نزیکه‌ی 3،000 بۆ 4،000 چه‌کداری داعش له شاری ره‌قه خۆیان حه‌شار دابێت جێگایه‌ک که له به‌رامبه‌ر هێرشه‌که‌دا چاوه‌رانی به‌رگری ده‌کرێت.


زیندوو کوژی مردوو پەرست!!؟؟\nئەو پەسنە(وەسفەی) زۆر جار کورد بۆ خۆی بەکاردێنێ، کاتێك کە کەسە گەورە و دیارەکانی خۆی لە دەستدەدات. ئەمەش دەگەڕێتەوە بۆ ئەوەی کە کورد لەکاتی خۆیدا ناتوانێت بەباشی سوود لە کارێزماکانی خۆی وەرگرێت، بە بیانووی جۆرا و جۆر لێیاندەخوێنن تا هەن، دواتریش ئەسرینی نەمانیان دەکێشن، چوونکە کاتی هەبوونیان هەستیان بە سەنگی بوونیان نەکردووە. وەك چۆن منداڵی لاسار قەدری بوونی دایکی ناگرێت، بەڵام کە دەمرێت ئەوکات هەست بەنەبوونی ئەو دەکات، چونکە ئەو وەك مۆم بەردەوەم بۆی سووتاوە. هەست بە پەرژینی باوکی ناکات، چونکە تیرەکانی ڕۆژگار بەر ئەو کەوتوون و ئەویش بەبێدەنگیەکەی شاردوویەتیەوە. سەرکردە دڵسۆزەکانیش ئاوان، بۆ گەل دەسووتێن، دەبنە پەرژینی باوک و ئامێزی دایک بۆیان. بەڵام میللەت لە قۆناغی هەرزەکاری و هەرزەبیریدایە بەرامبەر ئەو سەرکردانەی، چوونکە بەردەوام حەزی نەفس و شەیتان لە ناوەوە خراپەکانی بەرچاو دەخەن، لە دەریشەوە دووژمنان و تاغوتان ناوزڕیان دەکەن، مەگەر فیرعەون چی کرد بەرامبەر سەیدنا موسا؟ ئەو کە دەیوت من پەروەردگار و فەرمانڕەوای ئێوەم، وا ئێستا سۆزداری جەماوەر دەقۆزێتەوە بەرامبەر دڵسۆزی و سەرڕاستی موسا و دەڵێت....(إِنِّي أخافوٱ أَن يُبَدِّل دِينكم..) واتە: من دەترسم موسا دینەکەتان لێ بگۆڕێت(ئێستا دەڵێن دەترسین ئەمنی قەومیتان تێکبدات) ئەمڕۆش هەمان شێوەیە، ڕاگەیاندنی دوونیا لە ژێر کۆنتڕۆڵی سەرمایەداریی برسی و هەواڵگری وڵاتاندا، سەرکردە پاکەکانی ئێمە ناوزڕاو دەکەن، بەخراپ و ترسنۆك و شەڕانی و تیرۆرست و توندڕەوو هیچ لەبارانەبوو باسیان دەکەن. لەکاتێکدا هەمووان باش دەزانین کە وا نیە! دەزانین کە ئێمە لە نەبوونی پەرژینی خیلافەتا خۆمان بەپێوە ناگرین، بوونی سەرکردەکان لە نێو ئوممەتدا بە ڕێزلێگیراوی هەنگاوی یەکەمی یەکگرتنمانە بۆ بوونە بە ژمارەی نێو کایەی نێودەوڵەتی. ئەوەی ئەمەوێت ئاماژەی پێ بکەم ئەوەیە کە، دەبێت ئەمکارە لە کاتی خۆیدا بکرێت، هاتوو لەوە زیاتر دوا بکەوین درەنگ دەبێت. بە نموونەیەک ئەمە ڕوونتر دەکەینەوە.. لە سەردەمی سەیدنا حسێنی نەوەی پێغەمبەری خوا صلّی اللە علیە وسلم، ڕووداوێك ڕوویدا کە بووە هۆی شەهیدبوونی، دواتر بە ماوەی چوار ساڵ لە شەهید بوونی سەیدنا حسێن گرووپێك دروستبوون بە ناوی(تەووابین)، کە تەوبەیان لە تاوانی سەرنەخستنی سەیدنا حسێن کردبوو(کە پشتیوانی نەبوون پێش شەهیدکردنی). صەلابی دەفەرمووێت: بەڕاستی مرۆڤ کە لە هەڵوێستی ئازایانەو بوێرانەی تەووابین ڕادەمێنێ، هەناسەی سواردەبێت، ژمارەیان لە(٤) هەزار کەس تێپەڕنەبووبوو، بە باوەڕێکی پتەوو ئازایەتیەکی بێئەندازە و دان بەخۆداگرتنێکی تێر و تەواوەوە چوونە نێو گۆڕەپانی جەنگەوە و بەلانی کەم بەرەو ڕووی(۳۰) هەزار جەنگاوەری شامی بوونەوە و زیانێکی گەورەی گیانیان لێدان و کوشتارێکی زۆریان لێکردن، تا کار بەوە گەیشت دەستیان لە خوێندا شەڵاڵ بوو، ئەگەر زۆری سووپای شام نەبووایە و گەمارۆی نەدابان و ڕێگاکانیان لێنەگرتبان و تیربارانیان نەکردایەن، بەڵێ ئەگەر دەرفەتکیان بەدەستەوە مابایە هەرگیز بە سەریاندا سەرنەدەکەوتن.\nپاشان صەللابی دەڵێت: کە مرۆڤ بەرامبەر ئەم ئازایەتی و دڵسۆزی و خۆتواندنەوەیان سەرسام دەبێت هیچی بەدەستەوە نامێنێ جگە لە پرسیارێك: ئەم پاڵەوانانە لەکوێبوون کاتێک حوسێن و کەس و کاری ڕوو بەڕووی مەرگ بـبوونەوە لە کەربەلا، ئازایەتی و دڵسۆزیەکەیان لەکوێبوو کە پەیمانیان دەشکاند و بە هاوار حوسێنەوە نەچوون؟!\nببینن صەلابی چەن باش درکی بەوە کردووە کە دەرنجامی ڕژانی خوێنی ئەو مرواریە ئەوەبوو کە لەکاتی خۆیدا نەچوون بەدەمیەوە، ئاخر هەر ئەم کۆمەڵە ئازایە بەسبوون بۆ ڕوونەدانی ئەو کارەساتە گەورەیە. بەهەمان شێوە ئیبنو کەسیر دەفەرمووێت: ئەگەر ئەم بڕیاردان و کۆبوونەوەیان بۆ لە پێش گەیشتنی حسێن بووایە بۆ شوێنی شەهیدبوونی، زۆر بەسوودتر دەبوو، وە سەرکەوتنی حسێنی تێدا دەبوو. بەڵام گیانفیداییەکەیان لە کاتێکدا بووە کە(٤) ساڵی تەواو بەسەر شەهیدبوونی حسێندا تێپەڕبووە!\nپارێزگاری و پێگەپارێزی سەرکردە دیندارە سەرڕاستەکان لەکاتی بوونیان زۆر بەجێیە، ئەگەر پشتگوێبخرێن هیچ گرنتیەکی نەڕووخانی دەروونیان لێناکرێت! گلەییان لێ ناکرێت کە کۆڵی قورسی بانگەوازەکەیان پێ هەڵنەگیرێ! ئەبێت لە خۆمان بپرسین ئایا ئەو کەسە جێمتمانە سەرڕاستەی بە تەمەنی خۆی پارێزگاری لە دینەکەی خوا کردووە، تا چەن من توانیومە لەگەڵیا کاربکەم بۆ بانگەوازی ئەم دینە، بۆ بڵاوکردنەوەی دینەکە، بۆ جیهاد و سەرخستنی دینەکەی خوا؟ ئایا بەڕاستی من لەکوێی هاوکێشەی بووندام؟ ئەکرێت من هیچ نەبم و هیچم پێ نەکرێت، هەر دەبێت بە بودەڵە و قەزەمی بژیم و بمرم؟! نەخێر، خوای گەورە لە وەڵامی وەها پرسیارێك دەربارەی موجاهیدانی ڕێی خۆی، لە وەڵامی شاهیدانی ڕێی خواویستی دەفەرمووێت: أنتُمُ الأَعلَونَ إِن کنْتُمْ مُؤنِینْ. واتە: ئێوە بەرزتر و شکۆدارترن، مادام(بڕوادارن). بەڵێ دەبێت بزانین کە مەرجی سەرکەوتنی خوایی سەرڕاستی دینداریە، ئیمانداری و خواناسین و خوا پەرستن و گەیاندنی بانگەوازەکەی خوایە. بەڵام دەبێت ئەوەمان لا بەڵگە نەویست بێت کە ئێمە بە تەنها ناتوانین ئەم کارانە بکەین، پێغەمبەری خوا صلّی اللە علیە وسلم بە تەنها نەیکرد، بەڵکو بە کۆمەڵکاری و لەگەڵ یاوەرانی خۆیدا ئەمەی کرد. بەڵام خۆ یاوەرانی لاسار و لادەر نەبوون لە ئاستی فەرمانەکانی. بۆ مەگەر سەرکردەیەك دەتوانین سەرکردایەتی گەلی لاسار و ملنەدەر و ترسنۆك بکات؟! بۆ دەکرێت گەلێك، ئوممەتێك، هەبێت بە ترسنۆکی خۆیان سەرکردەکانیان بەجێ بهێڵن و خوای گەورەش سەرکەوتنیان بداتێ بە بێ سەرکردە و پێشەوا و هەر بە پەرتەوازەیی؟! نەخێر، بێگومان نەخێر.\nباروودۆخی ئێستای مامۆستا کرێکار(خوای گەورە ئازادی کات) بە هەمان شێوەیە، ئەگەری لە دەستدانی زۆر گەورەیە. پێویستی بە هەڵوێستی جوامێرانە و هیممەتی بەرزی دیندارانە و برایانە هەیە لە ئاستیدا.\n1587 جار خوێندراوه‌ته‌وه


پلانى نوێى تەندروستى بۆ پێدانى ڤاکسین بە هاوڵاتیان ئاشکرا دەکرێت\n2021-09-20 2341 جار\nوەزارەتى تەندروستى عێراق لەپلانیدایە هەتا کۆتایى ئەمساڵ بگات بە ٢٠ ملیۆن وەرگرى ڤاکسینى کۆرۆنا ئەمەش لەپێناوى بەرگرتن لە کاریگەرییەکانى شەپۆلى چوارەمى ڤایرۆسى کۆرۆنا.\nربى فەلاح، ئەندامى تیمى راگەیاندنى پزیشکى لە وەزارەتى تەندروستى عێراق لەلێدوانێکیدا بۆ رۆژنامەى سەباحى فەرمى ئاماژەى بەوە کرد "وەزارەت لە پلانیدایە هەتا کۆتایى ئەمساڵ بگات بە ٢٠ ملیۆن وەرگرى ڤاکسین و لەئێستادا سەدا ١٨ى هاووڵاتیان ڤاکسینەکەیان وەرگرتووە".\nوتیشى "گەیشتن بەو ژمارەیەى کە وەزارەت پلانى بۆ داناوە پشت بە بەدەنگەوەهاتنى هاوڵاتییان دەبەستێت بۆ وەرگرتنى ڤاکسین و هەروەها پابەندبوونى کۆمپانیاکانى ڤاکسین بە دابینکردنى ئەو بڕە ڤاکسینەى کە پێویستە".\nرونیشیکردەوە "نزیکەى سەدا ١٨ى هاوڵاتیان ژەمى یەکەمى ڤاکسینەکەیان وەرگرتووە و هێشتا زووە باس لە گەیشتنى عێراق بە بەرگرى کۆمەڵایەتى بکرێت چونکە ئەوە بە وەرگرتنى سەدا ٥٠ى ڤاکسین لەلایەن هاوڵاتیان بەدەستدێت".\nداواشى لە هاوڵاتییان کرد کە پابەندبن بە رێکارە خۆپارێزییەکان و بەدورگرتنى کۆمەڵایەتى و بەستنى دەمامک بەتایبەت کە نزیک بووینەتەوە لە وەرزى زستان کە تیایدا نەخۆشییە گوازراوەکانى تیادا بڵاودەبێتەوە.\nجەختیشى لەسەر ئەوە کردەوە "بەهۆى وەرگرتنى ڤاکسینەوە لە چەند رۆژى رابردوودا ژمارەى توشبووان و گیانلەدەستدان بە ڤایرۆسەکە کەمی کردووە"


ترش و خوێ\nبۆچوون / بیروڕا :: 25/04/2016\nئەحمەد و مەحمود، كە جاران دوو هاوبەشی دێرین بوون، ماوەیەكی زۆر بوو لە یەكتری دابڕابوون و ئەو بەیانی یە رێكەوتی فلیمی هندیی لە پاسێكی رێ ی بازیاندا كۆی كردنەوە. دوای من خۆش و تۆ خۆش، ئەحمەد كەوتە رەخنەگرتن لە خۆی و گوتی:\n- پەشیماندار شاخێكی لێ بڕوێت، من سەد شاخم لێ روواوە برا. ئاگات لێ یە بە نای ناهەق چیمان بەیەكتر كرد و ئێستا بە سەرمایەكەی من و تۆ زەلامێك بووە بە كەڵەگا و هاتووەتە سەر حازری كە لە هەموو ژیانیدا ملیوانی كراسەكەی بۆ وەزعەكە چڵكن نەبووە. بەڕاستی كارێكی خراپمان كرد و هەق وایە.....\nمەحمود نەیهێشت ئەحمەد قسەكەی تەواو بكات، وتی: من وای نابینم چاوەكەم. من ئێستا شەریكی ئەو كابرایەم و لە شوێنان مەدحم ئەكات. راستە هیچم بەدەست نی یە و لە حسابی دەغیلەكەش بێ ئاگام، بەڵام خەڵكەكە رێزێكی زۆرم لێ ئەگرن و هەر بەشەریكی ئەوم ئەزانن و قوربان قوربان كەری نێر نام كێشێ.\nئەحمەد، بزەیەكی مەعناداری تێگرت و وتی ئەم قسەیەی نۆ لە هەقایەتەكەی خوارەوە ئەچێ.\nدوو زەلام لە قیتارێكدا كورسییەكانیان لە تەنیشت یەكەوە ئەبێت. زەلامی یەكەم لە زەلامی دووەم ئەپرسێ: تۆ ئیشت چی یە؟\nدووەم ئەڵێ: ئیشەكەم ئاسانە. شاگرد ئاسنگەرم. وەستاكە زۆری خۆش ئەوێم ناهێڵێ توخنی كوورەكە بكەوم ئەڵێ با گەرمات نەبێ، ئەو وردە ئاسنانەی تر بكوتە، بەقوربان. ئەی تۆ ئیشت چی یە؟\nیەكەم ئەڵێ: خەپە گیان، منیش وەك تۆ ئاسنی سار ئەكوتم، بەڵام نازانم وەكو تۆ ترش و خوێی پێوە بكەم.


نامه‌ى مامۆستایه‌ك بۆ قوتابیه‌كانى – WTARIKURD\nنامه‌ى مامۆستایه‌ك بۆ قوتابیه‌كانى\nوه‌رگێرانى له ئینگلیزیه‌وه : كامەران وریا قانع .\nمارى گینلى ئه‌و مامۆستا ئافره‌ته‌یه كه له 17 نیسانى 2015 له ولایه‌تى ته‌كساس نامه‌یه‌كى جوانى نووسى بۆ قوتابیه‌كانى پێش تاقیكردنه‌وه ى (- standardized testing – كه لاى خۆمان پێ ده‌ڵێن به كه‌لوریا ) , له‌م رۆژانه له فه‌یس بووك بلاو بوته‌وه خه‌لكَێكى زۆر پێی سه‌رسام بوون .\nئه‌مه‌ش ده‌قه‌ى نامه‌كه‌یه :\nهه‌فته‌ى داهاتوو تاقیکردنه‌وه‌تان هه‌یه له ماتماتیك و خوێندوه .\nمن ئه‌زانم هه‌مووتان چه‌ند ماندوو بوون بۆ خۆ ئاماده‌كردن , به‌ڵام هه‌ندێك شتى زۆر گرنگ هه‌یه پێویسته هه‌مووتان بیزانن .\nتاقیكردنه‌وه‌ى به‌كه‌لۆریا دیارى ناكات كه هه‌ر یه‌كێك له ئێوه كه‌سێكى تایبه‌ت و ده‌گمه‌نن .\nئه‌و كه‌سانه‌ى كه پرسیاره‌كان و نمره‌كانیان دانه‌وه , یه‌كه یه‌كه‌تان ناناسن وه‌كو من ئه‌تانناسم یان وه‌كو خێزانه‌كانتان .\nئه‌وان نازانن كه‌سانێك له ئێوه ئه‌توانێ به دوو زمان قسه بكات , یان نازانن كه ئێوه ئه‌توانن گۆرانى بڵێن و وێنه بكێشن .\nئه‌وانه به‌هره‌و تواناكانى ئێوه‌یان نه‌دیوه كاتێك سه‌ما ئه‌كه‌ن , ئه‌وان نازانن كه هاورێكانتان ئه‌توانن پشتان پێ ببستن و له پێناویان ئاماده ئه‌بن له هه‌ر شوێنكى پێویست بکات . ئه‌وان نازانن كه پێكه‌نینه‌كاتان ده‌توانێ تاریكترین رۆژ روناك بكاته‌وه , یان ڕوخسارتان سور ده‌بێت كاتێك هه‌ست به شه‌رم ئه‌كه‌ن .\nئه‌وان نازانن كه ئێوه به‌شدارى چالاكییه وه‌رزشیه‌كان ئه‌كه‌ن و پرسیار له دوارۆژ ئه‌كه‌ن , یان هه‌ندێك جار یارمه‌تى برا ، یاخود خوشكه بچوكه‌كانتان ئه‌ده‌ن له دواى قوتابخانه . ئه‌وان نازانن كه ئێوه چه‌ند میهره‌بانن و جێگاى باوه‌رن . چه‌ند دنیا بینیتان فراوانه , هه‌موو رۆژێك باشترین هه‌وڵ ئه‌ده‌ن كه باشترین كه‌س بن .\nئه‌و نمرانه‌ى له‌م تاقیكردنه‌وه به‌ده‌ستى ده‌هێنن به‌شێك له شته‌كانتان پێده‌ڵێت : به‌ڵام هه‌موو شتێكتان پێ ناڵێ . ده‌یان رێگا هه‌یه بۆ ئه‌وه‌ى مرۆڤ داهێنه‌ر بێت . ئیوه به‌شى خۆتان داهێنه‌رن , ئێوه ئه‌و تیشكه‌ن كه رۆژه‌كانى من ڕوناك ده‌كه‌نه‌وه . له‌به‌رئه‌وه كاتێك خۆتان ئاماده ده‌كه‌ن بۆ تاقیكردنه‌وه له گه‌رمه‌ى خۆئاماده‌كردنتان بیرتان بێت هیچ تاقیكردنه‌وه‌یه‌ك نیه ، هه‌موو شته جوانه‌كان و سه‌رسورهێنه‌ره‌كانى تۆ ده‌ربخات وه‌كو خۆت , ته‌نها خۆت نه‌بیت .\nچیرۆکێکى پەروەردەیی سەرنج راکێش .


مێژوی ئەمڕۆ 19/2 - بنکەی روناکبیریی گەلاوێژ :: Gelawej\nمێژوی ئەمڕۆ Feb 19, 2020\n- لە رۆژى 19/2/1935 مەحمود غەنى زادە، شاعیر و نوسەرى ئێرانى لە تەمەنى (55) ساڵى بەنەخۆشى لە شارى تەبرێز کۆچى دوایى کردووە، لە ساڵى 1879 لە شارى سلماس لە دایکبووە.\n- لە رۆژى 19/2/1945 ئیغرا (نهاد عەلائەدین)، ژنە ئەکتەرى سورى لە شارى دیمەشق لە دایکبووە، لە ساڵى 1959 تاکو ساڵى 1992 بەشدارى لەکارى هونەریدا کردووە.\n- لە رۆژى 19/2/1951 ئەندریە گید (André Gide)، نوسەرى فەڕەنسى لە شارى پاریس کۆچى دوایى کردووە، لە ساڵى 1947 خەڵاتى نۆبڵى ئەدەبى وەرگرتووە، لە رۆژى 22/11/1869 لە شارى پاریس لە دایکبووە.\n- لە رۆژى 19/2/1952 کنوت همسون (Knut Hamsun)، رۆماننوس و شاعیر و شانۆنوس و رەخنەگر و نوسەرى نەرویجی لە تەمەنى (93) ساڵى لە شارى گریمستاد کۆچى دوایى کردووە، لە رۆژى 4/8/1859 لە دایکبووە، لە ساڵى 1920 خەڵاتی نۆبڵی ئەدەبی وەرگرتووە.\n- لە رۆژى 19/2/1956 شەمعە محەمەد، ژنە ئەکتەرى عەمانى لە کوێت لە دایکبووە، لە ساڵى 1975 بەشدارى لەکارى هونەریدا کردووە.\n- لە رۆژى 19/2/1957 رای وینستۆن (Raymond Andrew Winstone)، ئەکتەری ئینگلیزی لە شارى لەندەن لە دایکبووە.\n- لە رۆژى 19/2/1963 محەمەد شەرەف، ئەکتەری میسری لە شارى ئەسکەندەریە لە دایکبووە، لە رۆژى 27/7/2018 لە تەمەنى (55) ساڵى بە جەڵتەى دڵ لە شارى ئەسکەندەریە کۆچى دوایى کردووە، لە ساڵى 1994 تاکو ساڵى 2018 بەشدارى لەکارى هونەریدا کردووە.\n- لە رۆژى 19/2/1967 بینیشیو دێل تۆرۆ (Benicio del Toro)، ئەکتەر و دەرهێنەری بورتوریکی لە شارى سان خوان لە دایکبووە.\n- لە رۆژى 19/2/1971 رەزوان نەسری، موزیکیان و ئاوازدانەرى سوری لە دایکبووە.\n- لە رۆژى 19/2/1975 مۆنالێزا (مونا عاتف سەید)، ژنە ئەکتەری میسری لە دایکبووە، لە ساڵى 1997 بەشدارى لەکارى هونەریدا کردووە.\n- لە رۆژى 19/2/1985 هایلی داف، ژنە ئەکتەر و گۆرانیبێژ و موزیکیانى ئەمریکی لە شارى هیوستن لە ویلایەتى تەکساس لە دایکبووە.\n- لە رۆژى 19/2/1985 ئامال ماهر، ژنە گۆرانیبێژی میسری لە شارى قاهیرە لە دایکبووە، لە ساڵى 1998 بەشدارى لەکارى هونەریدا کردووە.\n- لە رۆژى 19/2/2005 سەعدەدین بقدونس، ئەکتەرى سورى لە تەمەنى (81) ساڵى بە نەخۆشى لە شارى دیمەشق کۆچى دوایى کردووە، لە رۆژى 20/4/1924 لە شارى دیمەشق لە دایکبووە، لە ساڵى 1940 تاکو ساڵى 2005 بەشدارى لەکارى هونەریدا کردووە.\n- لە رۆژى 19/2/2016 ئیمبۆتۆ ئیکۆ (Umberto Eco)، نووسەر و بیرمەند و رەخنەگری ناوداری ئیتاڵی لە تەمەنى (84) ساڵى لە شارى میلان لە ئیتاڵیا بە نەخۆشى شێرپەنجى پەنکریاس کۆچى دوایى کرد، لە رۆژى 5/1/1932 لە شارى ئەلساندریا لە دایکبووە، نووسەری رۆمانی بەناوبانگی (ناوی گوڵی سوور)ە، کە زیاتر بەم رۆمانە ناسراوە و هاوکات کراوەتە فیلمێکی سینەمایی و یەکێک لە ناوە دیار و خاوەن پێگەکانی بواری ئەدەب و رەخنەگری جیهانییە، ئەو کاتەى کۆچى دوایى کرد، سەرۆک وەزیرانی ئیتالیا لە پەیامێکدا سەرەخۆشی کردووە و هاوکات ئیکۆی وەک فەیلەسووفێکی بەرجەستەی جیهانی ناساندووە.جیا لە نووسینی پێنج رۆمان لە بوارەکانی فکر، فەلسەفە و رەخنەی ئەدەبیدا (40) کتێبی دیکەى نووسیوە، هەموو رۆمانەکانی بۆ بەشێکی زۆر لە زمانە زیندووەکانی دونیا وەرگێڕدراوە و کتێبی (ئیمان و بێ ئیمانی)ش کراوەتە کوردی.


لیژنەكانی سلێمانی چاودێری كاركردنی مۆلیدە ئەهلییەكان دەكەن – تۆڕی میدیایی خەڵک\n2020/05/26 - 11:39 AM\nبەمەبەستی چاودێری كردنی مۆلیدە ئەهلییەكان، قائیمقامیەتی سلێمانی لەڕێی لیژنەی مۆلیدەوه لەڕۆژانی جەژن و بۆنەكانیشدا بەبەردەوامی چاودێرییان دەكات و لەكاتی هەبونی سەرپێچی خاوەنەكانیان ڕوبەڕوی ڕیكاری یاسایی دەكاتەوە.\nخالید محەمەد، سەرۆكی لیژنەی مۆلیدەی سەر بەلیژنە هاوبەشەكانی قائیمقامیەتی سلێمانی وتی، “قائیمقامیەتی سلێمانی لەڕێی لیژنەكەوە چاودێری كاركردنی مۆلیدە ئەهلییەكان دەكات، كە ڕۆژانە سەردانیان دەكات و لە كەموكورتییەكانیان دەپرسێتەوە”.\nوتیشی، “لەكاتی پابەند نەبونیان بە مەرج و ڕێنماییەكانی كاركردن خاوەن مۆلیدەكان ڕوبەڕوی ڕێكاری یاسایی دەكاتەوە”.\nڕاشیگەیاند، هاووڵاتیان لەكاتی هەبونی كێشەی مۆلیدە و گەیاندنی سكاڵاكانیان بە قائیمقامیەتی سلێمانی و لیژنە هاوبەشەكانی دەتوانن پەیوەندی بە ژمارە (07701363679) یان پەڕەی تایبەتی (قائیمقامیەتی سلێمانی) لەتۆڕی كۆمەڵایەتی فەیسبوك، بكەن.\n لیژنە هاوبەشەكانی قائیمقامیەتی سلێمانیمۆلیدە ئەهلیەكان\nسلێمانی؛بەهۆی سەرپێچیكردنەوە چوار شوێن داخرا\nبەوێنە..لیژنە هاوبەشەكانی قائیمقامیەت چەند شوێنێكیان داخست\nسلێمانی؛ بەهۆی پابەندنەبوون سێ ئارایشتگا داخرا


دووران کاڵکان: پابەندی ناوەڕۆک و جەوهەری پۆرتۆکۆلەکەین – Aryen TV\nدووران کاڵکان: پابەندی ناوەڕۆک و جەوهەری پۆرتۆکۆلەکەین\nڕێبەر ئوجالان لە ٢٨ی ئاپریلدا بە رێگای تەلەفۆنەوە لە گەڵ براکەی محەمەد ئوجالان گوتوبێژی کرد و باسی لە ڕێکەوتنی ساڵی ١٩٨٢ کردبوو.\nئەو رێکەوتنە لە ١١ خاڵدا لە نێوان سەرۆک ئاپۆ و مەسعود بارزانیدا واژۆ کرابوو. دووران کاڵکان ئەندامی بەڕێوەبەری پەکەکە دەستیشانی دەکات کە ئەوان بە رۆحی پرۆتۆکۆلەکەوە گرێدراون. ئەگەر لەوباریەوە هەنگاوێک هەڵبگیردرێت ئەوان ئامادەن دوو هەنگاو هەڵبگرن.\nڕێبەری گەلی کورد عەبدوڵڵا ئوجالان لە ٢٨ ی ئاپریل بۆ یەکەم جار بە تەلەفۆن لە گەڵ براکەی محەمەد ئوجالان قسەی کردبوو.\nئاژانسی دەنگوباسی فورات لە گەڵ دووران کاڵکان ئەندامی بەڕێوەبەری پەکەکە ل ەسەر ناوەڕۆکی پەیامی ڕێبەر ئوجالان گوتوبێژێکی چڕوپڕی کردووە.\nسەبارەت بەوەی کە پرۆتۆکۆل لە گەڵ پەدەکە ئەمڕۆکە دەتوانرێت نوێ بکرێتەوە یان نە دووران کاڵکان وتی: پرۆتۆکۆلی ١٩٨٢ بەڵگەیەکی ڕێکەوتنی نەتەوەیی و دیموکراتیکە و لە ١١ خاڵان پێکدێت.\nشەهید محەمەد قەرەسوونگوور کاتێک کە بەرپرسی خەباتی باشوور و رۆژهەڵاتی کوردستان بوو پەیوەندی پەکەکە و ڕێکخراوە کوردیەکانی دامەزراند.\nلە ئەنجامدا لە نێوان پەکەکە و پەدەکە لە دوای چەندین مانگ گوتوبێژ ڕێکەوتنێک لە کۆتایی ١٩٨٢بە دواوە هاتە ئاراوە.\nلە ساڵی ١٩٨٣دا ڕێبەر ئاپۆ و سەرۆکی پەدەکە ئەو پڕۆتۆکۆلەیان واژۆ کرد.\nڕێکەوتنێکی هاوشێوەش لە گەڵ یەکیەتی نیشتمانی کرابوو، لە گەڵ پارتی و یەکیەتی پەیوەندیمان لە سەر بنەمای دۆستایەتی، بەرژەوەندی هەردوولا و یەکیەتی نەتەوەیی و دیموکراتیک بوو.\nدووران کاڵکان دەستنیشانی دەکات ئەگەر پەدەکە قەبووڵ بکات دەتوانن ئەمڕۆیش ئەو پڕۆتۆکۆلە واژۆ بکەنەوە. لە پرۆتۆکۆلەکەدا باس لە یەکیەتی پارچەکانی کوردستان، یەکگرتنی ڕێکخستنەکان، پێشکەوتنی دیموکراتیک و نەتەوەیی کوردان و چارەسەری پرسگری کورد لە هەر چوار پارچە کرابوو.\nدووران کاڵکان دەڵێت: لە بەر ئەوەی کە بەڵگەکە هی ٤٠ ساڵ لەمەوبەرە، هەندێ شتی لێگۆڕاوە. لە بەر ئەوەی کە کوردستان، ڕۆژهەڵاتی ناوەڕاست و هەموو دنیا گۆڕدراوە، پێویستە هەندێ خاڵ بگۆڕدرێت. بەڵام پرۆتۆکۆلەکە گرینگ، واتادار و پڕ ناوەڕۆک بوو.\nلە خاڵی نۆهەمیندا باس لە شێوازی پەیوەندی پارت و رێکخستنەکانی کوردان کراوە و بەڕێوەبەرانی پەدەکە ئەوەیان واژۆکردووە، بەڵام ئێستاش لە سەر پێوانەکانی خۆیانن. بەڵام ئەمڕۆکە پەیوەندی پەکەکە و پەدەکە و کێشەکان بە گوێرەی خاڵی نۆیەمین چارەسەر ناکرێن.\nخاڵی نویەمین کە دووران کاڵکان ئەندامی کۆمیتەی بەڕێوەبەری پەکەکە باسی لێوەدەکات بەمجۆرەیە:\nلە جیاتی ململانێ ئیدیۆلۆژیک، کە دەبێتە هۆی تێکۆچوونی پەیوەندی نێوان پارت و ڕێکخستنە کوردیەکان و تەنیا لە بەرژەوەندی دوژمناندایە، لە سەر بنەمای تێکۆشانی یەکگرتوو بۆ ڕزگاری نەتەوەیی، ئەو کێشانەی کە دێنە پێش نە بە ڕێگای چەکداری بەڵکوو بە گوتوبێژ بە گوێرەی بەرژەوەندی گەلەکەمان چارەسەر بکرێن.\nPrevious کۆدار: تێپەڕین لەهەیکەلی نەخۆشی دەوڵەت و دەسەڵات، گەرەنتی تەندروستی کۆمەڵگایە\nNext لە خواکورک ٨ چەکداری سوپای داگیرکەری تورکیا کوژران


پەرلەمانی عێراق دەنگی لەسەر 20 مادەی هەموارکردنەوەی یاسای هەڵبژاردنی ئەنجومەنی پارێزگاکاندا و کۆمسیۆنی هەڵبژاردنەکانیش ئامادەکاری بۆ ئەنجامدانی هەڵبژاردنەکە، دەکات.\nئەمڕۆ (دووشەممە 22ی تەموزی 2019) دانیشتنی ئاسایی پەرلەمانی عێراق بۆ هەموارکردنەوەی یاسای هەڵبژاردنی ئەنجومەنی پارێزگاکان بەڕێوەچوو، لەدانیشتنەکەدا دەنگ لەسەر 20 مادەی پڕۆژە یاساکە درا و پەرلەمانى عێراق رۆژى 1ى نیسانى 2020ى وەک رۆژى هەڵبژاردنى ئەنجومەنى پارێزگاکان، دیارى کرد.\nهاوکات، بۆ پێداچوونەوە بە ڕێكار و بەرنامەكانی كۆمسیۆن و ئامادەكارییەكان بۆ بەڕێوەچوونی هەڵبژاردنی ئەنجوومەنی پارێزگاكان، جێگری سەرۆكی كۆمسیۆنی باڵای سەربەخۆی هەڵبژاردنەكانی عێراق، لەگەڵ سەرۆکی ئۆفیسی سەرجەم پارێزگاکان کۆبووەوە.\nلە پاش کۆبوونەوەکە، ڕزگار حەمە ئەمین، جێگری سەرۆكی كۆمسیۆنی باڵای سەربەخۆی هەڵبژاردنەكانی عێراق، لە كۆنگرەیەكی ڕۆژنامەنووسیدا ڕایگەیاند:” لە كۆبوونەوەکەدا دوو خاڵی سەرەكی قسەی لەسەر كرا، ئەوانیش كەمكردنەوەی ئەندامانی كۆمیسیۆن بۆ نیوەی ئێستا، هەروەها گۆڕینی شێوازی چۆنیەتی ئەژماری دەنگی لایەنە سیاسییەكان ڕێكار و بەرنامەكانی كۆمسیۆن، گفتوگۆی لەبارەوە کرا.\nلەبارەی تۆماری د ەنگدەرانیشەوە، جێگری سەرۆکی كۆمسیۆنی باڵای سەربەخۆی عێراق ئاماژەی بەوەکرد:”تیمی تایبەتمان لە بەغداوە بۆ كەمپەكان ڕەوانە كردوە بە مەبەستی تۆمارێكی دروست و تەندروست لەبارەی ڕێژەی ئاوارەكان و دەرهێنانی تۆماری بایۆمەتری بۆ ئاوارەكان”.\nباسی لەوەشکرد، له هه‌ڵبژاردنی ئه‌نجومه‌نی پارێزگاكان شێوازی ژماردنی ئه‌لیكترۆنی به‌كارده‌هێنرێت، به‌هه‌مان شێوه‌ی هه‌ڵبژاردنی ئه‌نجومه‌نی نوێنه‌ران، به‌ڵام گۆڕانكاری تێداكراوه و كامێرای چاودێری به‌كارده‌هێنرێت بۆ تۆماركردنی سه‌رجه‌م پڕۆسه‌كه.\nکۆمسیۆنى هەڵبژاردنەکانى عێراق\nئاڵدار خەلیل: چارەسەر کشانەوەى تورکیا و بڵاوەپێکردنى هێزى ئاشتى پارێزە\n14:02 یه‌ك شه‌ممه 20 تشرینی یه‌كه‌م 2019


ژنێک له نێوان دوو یاخیبووندا.. – Denegkan\nژنێک له نێوان دوو یاخیبووندا..\nbyئیسماعیل\tFebruary 14, 2013\tگشتی\nکاتێ گۆرانی و ژن ئاوێته‌ی یه‌کتری ده‌بن، هه‌رکاتێ باسی یاخیبوونی ژنه‌هونه‌رمه‌ند ده‌کرێ، له ریزی یه‌که‌می ئه‌و ناوانه‌ی که بسکه‌کانی راده‌خا و هه‌ناسه‌کانی وه‌کو شۆڕه‌بی به سه‌ر رۆحی مرۆڤی کورددا شۆڕ ده‌کاته‌وه، یه‌که‌م لێوێکی که له سه‌ر بانیژه‌ی ئه‌ویندا و پڕ به باڵای نیشتیمان ورینگه‌ی دێت، ناو و ده‌نگی “ئایشێ شان”ه.\nئه‌گه‌رچی که‌متر پیاوێک له کۆمه‌ڵگای نه‌ریتیدا ده‌توانێ له مانای هونه‌ر بگات، به‌ڵام هونه‌ر و هونه‌رمه‌ند به‌و توانسته به‌ده‌ر له زه‌مانه‌ی که هه‌یانه هه‌موو تابوه‌کان ده‌شکێنن. “ئایشێ شان” ده‌نگی خۆی له ناو تاریکستانی بیر و زه‌ینی پیاوسالاریدا داگیرساند. ئایشێ شان له‌و هونه‌رمه‌نده ده‌گمه‌نانه‌یه که توانی بوێرانه له به‌رامبه‌ر هه‌موو ئاسته‌نگه‌کانی کۆمه‌ڵگا و له سه‌روو هه‌موویانه‌وه بنه‌ماڵه‌که‌ی و حکومه‌تێکی شۆڤێنیدا راوه‌ستێ و ده‌نگی بخاته سه‌ر ژێ و ته‌له‌کانی مۆسیقا و هه‌موو بڤه‌کانی نه‌ریت و کولتووری پیاوسالاری ببه‌زێنێ. بووه خورپه‌ی دڵی هه‌موو ئه‌وانه‌ی بیریان بۆ ژن ده‌کرده‌وه و به‌کۆیله‌بوونیان پێده‌کرده باوه‌ڕ! بووه زڕه‌ی زه‌نگی مه‌رگی هه‌موو ئه‌وانه‌ی خۆیان به خاوه‌ن و خێوی ژن ده‌زانی.\nژنه هونه‌رمه‌ندی کورد ئایشێ شان، ساڵی (١٩٣٨) لە شاری ئامەد له‌دایكبووه.\nساڵی (1958) بۆ یه‌که‌مجار به‌شیوه‌ی فه‌رمی و له‌به‌ر چاوه نه‌ناسراوه‌کانی جه‌ماوه‌ر دا ده‌ستی به سترانبێژیی کردووه.\nساڵی (١٩٦٠) یەكەم ئەلبوومی سترانه‌کانی له شاری ئیستانبول تۆمار كردووە، ساڵی (١٩٧٩)بۆ سه‌ردان هاتۆته باشووری کوردستان و چەند گۆرانیەكی تۆمار كردووە. له کۆتاییه‌کانی ژیانیدا کتێبێکی نووسیوه به‌ناوی “یادگارییه‌کان”. ئایشێ شانی هونه‌رمه‌ند ساڵی 1966 به هۆی نه‌خۆشیی شێرپه‌نجه به جه‌سته ماڵئاوایی له هونه‌ر و نیشتمانه‌که‌ی کرد، له‌ره‌ی ده‌نگی هه‌رمانی بۆ هه‌تاهه‌تایه بۆ به‌جێهێشتین.\nئایشێ شان له سه‌رده‌مێکدا توانایه‌کانی خۆی و به گشتی ژنی له هونه‌ری گۆرانی وتندا سه‌لماند که ده‌بوو به‌ره‌وڕووی دوو ئاسته‌نگی مه‌زن بێته‌وه:\n1. داب و نه‌ریتی داخراوی کۆمه‌ڵگا، کولتووری توناکه‌ری پیاوسالاری و هێڵه بڤه‌کانی ئایین.\n2. سیستمی شۆڤێنی حکومه‌تی تورکیا که ده‌ربڕین به زمانی کوردیی به هه‌موو شێوه‌یه‌ک یاساغ کردبوو.\nئه‌گه‌ر ناوی ژنه گۆرانیبێژ له‌ناو کۆمه‌ڵگاکه‌یدا واتایه‌کی بڤه‌ی هه‌بوو، وشه‌ی کوردی و ئاخافتن به زمانی کوردیش له لایه‌ن حکومه‌ته‌وه به تاوانێکی نه‌به‌خشراو ده‌هاته ئه‌ژمار و گرانترین سزای به‌سه‌ردا ده‌سه‌پا. لێره‌دایه بوێری و مه‌زنیی “ئایشێ شان” له‌و سه‌رده‌مه تاریکه‌دا ده‌رده‌که‌وێ.\nته‌نانه‌ت ئه‌گه‌ر بڵێین که له ناو ئه‌و دوو هێزه گرژ و توندوتیژ و وێرانه‌که‌ره‌ی کۆمه‌ڵگا و حکومه‌تێکی شۆڤێنی له چه‌شنی تورکیادا ئایشێ شان خاوه‌نی به‌خت و هاتی بوو و توانی هێزی خۆی “وه‌کو ژنێک له کۆمه‌ڵگادا – وه‌کو کوردێک له تورکیای کوردکوژدا” بسه‌لمێنێ، به‌ڵام له‌ئاکامدا خۆی رچه‌ی شکاند و ده‌رفه‌ته‌کانی بۆ ئه‌و به‌خت و هاتییه خۆڵقاند و به‌دوایدا چوو…\nلاپه‌ڕه‌ی فه‌یسبووکی “ئه‌رشیفی هونه‌رمه‌ندانی کورد”\nPrevious لێیان گه‌ڕێن …. مەدیحە سۆفی\nNext لە ساڵیادی کۆچی دوایی مامۆستا شێخ عیزەدین حوسێنیدا


ئاسایی کردنەوەی هاتوچۆی ڕژیمی زایۆنی بۆ ناوچەی کەنداوی فارس، کارێکی مەترسیدارە - Mehr News Agency\nAP ١٤٠٠ Farvardin ٢٤ ١٦:٥٩\nNews Code 36808\nرۆحانی لە دیدار لە گەڵ لاڤرۆف:\nسەرۆک کۆمار بە ئاماژە بەوەی کە ئاسایشی ناوچەی کەنداوی فارس دەبێ لە لایەن وڵاتانی ئەم ناوچە دابین بکرێت، وتی: ئاسایی کردنەوەی هاتوچۆی ڕژیمی زایۆنی بۆ ناوچەی کەنداوی فارس کارێکی مەترسیدارە.\nبە پێی هەواڵی مێهر، حوجەتولئیسلام حەسەن ڕۆحانی لە دیدار لە گەڵ سیرگەیی لاڤرۆف وەزیری دەرەوەی ڕووسیا، بە ئاماژە بە خواستی کۆماری ئیسلامی ئێران بۆ گەشەی هاوکارییە ناوچەییەکان، لە گەشەی هاوکاری بە مەبەستی دابین کردنی ئاشتی و ئاسایش لە ناوچەکە پێشوازی کرد.\nئەو لە درێژە داکۆکی کردە سەر پێویستی پاراستنی ئاسایش و ئاشتی لە ناوچە و وتی: ئاسایشی ناوچەی کەنداوی فارس دەبێ لە لایەن وڵاتانی دەوروبەرەوە دابین بکرێت.\nناوبراو داکۆکی کردە سەر گەشەی هاوکاری نێوان هەردوو وڵات و ڕایگەیاند: ئەمڕۆ ئەمریکا و هەموو جیهان بەو ئاکامە گەیشتوون کە سیاسەتی زۆرترین گوشار شکستی هێناوە و تەنیا ڕێگای گەڕانەوەی ئەمریکا بۆ بەرجام، هەڵوەشانەوەی گەمارۆکانە.\nسەرۆک کۆمار لە درێژەشدا ئاماژەی بۆ کێشە و قەیرانە ناوچەییەکان لە بەحرەین و یەمەن و سووریا کرد و داکۆکی کرد: هاوکاری دوو وڵاتی ئێران و ڕووسیا وەکوو دوو وڵاتی کاریگەر لە ناوچەکە بۆ چارەسەر کردنی کێشەکان پێویستە.\nوەزیری دەرەوەی ڕووسیاش لەم دیدارەدا بە ئاماژە بەوەی کە هەر دوو وڵات بۆ گەشەی هاوکاری هەموو هەوڵی خۆیان ئەدەن، ڕائگەیاند: ئێمە پیمان وایە ئاسایی نییە داوا لە ئێران بکرێت مەرجێکی نوێ بۆ بەرجام قبووڵ بکات یان زیاتر لە بڕیارەکانی خۆی هەنگاو بنێت.\nلاڤرۆف وتیشی: ڕووسیا لە پتەوکردنی هاوکارییەکان لە گەڵ ئێراندا زۆر جیدییە و پرۆژە هاوبەشەکان خێرا و بە کەڵک وەرگرتن لە هەموو تواناکان جێبەجێ دەکرێن.


بگەڕێ بە ناو 454120 هەواڵ و بابەتدا، لە زیاتر لە 43 سەرچاوەوە.\nApril 13th, 2021 Xelk\nسلێمانی ـ نزار جەزا هاوشێوەی ساڵانی ڕابردوو لەنێو مزگەوتی گەورەی شاری سلێمانی خواردن لێدەنرێت و بەجێبەجێكردنی ڕێنماییە تەندروستییەكانەوە پێشكەش بە هاووڵاتییان د?\nبازاڕی سلێمانی لە یەكەم ڕۆژی ڕەمەزان جمەی دێت\nخەڵك- نزار جەزا ئەمڕۆ یەكەم ڕۆژی مانگی ڕەمەزانی پیرۆزە و بازاڕەكان جمەیان دێت و هاووڵاتیان خەركی كڕینی خۆراك و شیرینین بۆ بەربانگ. The post بازاڕی سلێمانی لە یەكەم ڕ?\nدوو هەزار و ٥٠٠ ڤاكسینی دیكە دەگاتە سلێمانی\nسلێمانی – نزار جەزا ٥٠ هەزار ڤاكسینی ڤایزەر گەیشتۆتە عێراق، كە دوو هەزار و ٥٠٠ دانەی بەر سلێمانی دەكەوێت. نەجمەدین حەسەن بەڕێوەبەری ڕێكخراوی تەندروستی جیهانی لە سل\nسلێمانی، بۆ بەرەنگاربوونەوەی وشكەساڵی بڕیارێك درا\nخەڵك سەرۆكی ئەنجوومەنی پارێزگای سلێمانی ڕایگەیاند، لەپێناو ربەرەنگار بوونەوەی وشكەساڵی بڕیاردرا بەهەڵكەندنی بیر بۆ كێڵگە پەلەوەری و ئاژەڵی و كشتوكاڵییەكان. ئازا?\nگه‌شتوگوزاری سلێمانی ئامارى 3 مانگى رابردوى بڵاوكرده‌وه\nApril 13th, 2021 نه‌وا\nخەڵك بەڕێوەبەرایەتی گشتی گەشتوگوزاری سلێمانی ئاماری سێ مانگی لیژنەكانی پشكنین بڵاودەكاتەوە. بەڕێوەبەرایەتی گشتی گەشتوگوزاری سلێمانی لە ڕاگەیەنراوێكدا ئاشكرایكر\nلیژنەی روبەڕوبوونەوەی کۆرۆنا لە سلێمانی چەند بڕیارێکی نوێی دەرکرد\nلیژنەی باڵای روبەڕوبوونەوەی کۆرۆنا لە پارێزگای سلێمانی چەند بڕیارێکی نوێی دەرکرد و تیایدا هاتووە، "یەکە کارگێڕییەکان و لیژنە هاوبەشەکانی قائیمقامیەت بەوردیی چاودێریی بازاڕ و نرخی کاڵا و کوالیتی و قەبارەی خستنەڕووی پێداویستیەکانی خەڵک دەکەن و رێکاری پێویست بەرامبەر سەرپێچیکاران دەگرنەبەر."\nخەڵك بەڕێوەبەرایەتی پۆلیسی پارێزگای سلێمانی ڕایدەگەیەنێت ، لەسەر سكاڵای چەند هاووڵاتییەك، مەفرەزەكانمان تۆمەتبارێكیان دەستگیركرد، كە لەكاتی دەستگیركردنیدا دەس?\nقائیمقامی سلێمانی پلانی مانگی رەمەزانی راگەیاند\nقایمقامی سلێمانی رایگەیاند، لە مانگی رەمەزاندا چاودێرییەکانیان چڕتردەکەنەوە و رێگە بە گرانکردنی نرخ و ساغکردنەوەی خواردن و کاڵای زیانبەخش نادەن. دەشڵێت، "ئەو شوێنانەی پابەندی رێنماییەکانی خۆپارێزی نەبن و سەرپێچی بکەن شوێنەکانیان دادەخرێت".\nApril 11th, 2021 Xelk\nخەڵك بەڕێوەبەرایەتی پۆلیسی پارێزگای سلێمانی ڕایدەگەیەنێت، مەفرەزەكانی بنكەی پۆلیسی وارماوای سەربەبەشی پۆلیسی شارەزوور تۆمەتبارێكیان بەتۆمەتی كوشتن دەستگیركرد.\nApril 11th, 2021 NRT\nسەرکنسوڵى ئێران لە سلێمانى رایگەیاند، ئەو رێککەوتننامەیەى لەسەر ئاو لەنێوان هەرێم و بەغدادا کراوە پێداچوونەوەى بۆدەکرێت و دەشڵێت، کێشەی ئاو لە ئێرانیشدا هەیە.\nپۆلیسی سلێمانی؛ بەتۆمەتی كوشتن تۆمەتبارێك دەستگیركرا\nخەڵك بەڕێوەبەرایەتی پۆلیسی پارێزگای سلێمانی ڕایدەگەیەنێت ، مەفرەزەكانی بنكەی پۆلیسی وارماوای سەربەبەشی پۆلیسی شارەزور تۆمەتبارێكیان بەتۆمەتی كوشتن دەستگیركرد،\nخەڵك ژمارەیەك ئەندامی ئەنجوومەنی پارێزگای سلێمانی لەسەر وشكەساڵی و لێكەوتەكانی وشكە ساڵی لە سنوورەكە داوای كۆبوونەوەی ئەنجومەنی پارێزگا دەكەن و كەمبوونەوەی ئاوی\nكوردستان 8410 عێراق 8113 کۆرۆنا 7915 سلێمانی 4969 توركیا 4958 سوریا 4836 هەرێم 4795 ئێران 4521 ئەمریكا 4238 هەولێر 3997 نرخی 3928 هەرێمی 3878 واشنتن 3740 ڤیدیۆ 3478 بایدن 3209 لەبارەی 3012 داعش 2554 بارزانی 2541 روسیا 2486 له 2353


وێنە - ویکیپیدیا، ئینسایکڵۆپیدیای ئازاد\nوێنە (بە ئینگلیزی: Photograph) بەھۆی کەوتنە ڕووناکییەوە بە سەر ڕووکەشێکی ھەستیاری ڕووناکی (عادەتەن فیلمێکی فۆتۆگرافی یان ھەستەوەری وێنەی ئەلکترۆنی) وەک ئامێرێکی بارگر (CCD) یان ھەستەوەری پیکسڵی چالاک (CMOS) بەدەست دێت.\nکۆنترین بەرھەمی ڕزگاربووی نیکسفۆر نیپس' پرۆسەی ھێلیۆگرافی ساڵی ١٨٢٥. مرەکەبێکە لەسەر چاپی کاغەز و نەخشی فلێمی سەدەی حەڤدەیەم بەرھەمدێنێت کە پیاوێک بە پێشەنگی ئەسپێک پیشان دەدات.\nنیشاندان لە پەنجەرە لە Le Gras'(1826 یان 1827), لە لایەن نیکفۆر نیپس، کە کۆنترین وێنەی ڕزگاربووی دیمەنێکی جیھانی ڕاستەقینە بوو، کە بە کامێرای نادیار دروست کراوە. ڕەسەن (چەپ) و colorized دووبارە بەرزکردنەوە (ڕاست).\nوێنەیەکی سەردەمیانەی دیمەنێکی ئایسلەندی لەسەر کامێرایەکی تاکەکەسی گیراوە\nزۆربەی وێنەگرەکان ئێستا دروست کراون بە بەکارھێنانی مۆبایلی زیرەک یان کامێرا، کە لێنزێک بەکاردێنێت بۆ تیشک خستنە سەر شەپۆلە بینراوەکانی دیمەنەکە بۆ بەرھەمھێنانەوەی ئەوەی چاوی مرۆڤ دەیبینێت. پڕۆسە و کرداری دروستکردنی ئەم جۆرە وێنانە بە فۆتۆگرافی ناودەبرێت.\n٣ جۆرەکانی وێنە\nوشەی فۆتۆگراف لە ساڵی ١٨٣٩دا لەلایەن بەڕێز جۆن ھێرسچێڵەوە داھێنرا و لەسەر بنەمای یۆنانی (φῶς) واتە "ڕووناکی" و (γραφή) بە مانای "وێنەکێشان، نووسین" دروست بوو کە پێکەوە بە مانای "نیگارکێشان بە ڕووناکیە".\nیەکەم وێنەی ھەمیشەیی کە کۆپیەکی نەخشێنراو بۆ کاریگەریێکی تایبەت بوو، لە ساڵی ١٨٢٢ بە بەکارھێنانی پرۆسەی ھێلیۆگرافی کە لە لایەن جۆزێف نیسێ فۆرێ نیپسەوە داھێنرا بوو، دروست کرا. یەکەم وێنەکانی دیمەنێکی جیھانی ڕاستەقینە کە بە بەکارھێنانی ژوری تاریک دروستکراون، چەند ساڵێک دواتر بەدوای ئەم وینەی نیپس ھاتن، بەڵام پرۆسەی نیپس ئەوەندە ھەستیار نەبوو کە کاری پێبکرێت. لەم پرۆسە، بەر کامێرا کەوتن، چەند کاتژمێرێک یان چەند ڕۆژێک دەخایەنێت. لە ساڵی ١٨٢٩، نیپس لەگەڵ لویس داگوێر ھاوکاری کرد بۆ ئەوەی ڕێگایەکی ھاوشێوە بەڵام ھەستیارتر و باشتر بە کار بێنێت. دوای مردنی نیپس لە ساڵی ١٨٣٣ داگوێر سەرنجی خستە سەر بژاردەکانی ھالیدی زیو. ئەو پەڕەیەکی مسی داپۆشراو بە زیو خستە بەر ھەڵمی یۆدین و چینێک لە یۆدی زیوی ھەستیار بە رووناکی دروست کرد. بۆ چەند خولەکێک لەسەر کامێرایێک داینا. وێنەیێکی شاراوەی دەرەنجامی نادیاری دووکەڵی جیوەی دروستکرد. پاشان قاپەکەی لە چارەسەرێکی خوێی گەرمدا شوشت ھەتا ئەو یۆدەی زیوی مابوو لابرا و بە خێرایی ئەو کارەی کرد. ئەو ئەمەی بە یەکەم پرۆسەی کرداری ناوبرد بۆ دروستکردنی وێنەگرتنی کامێرا و بە بەکارھێنانی ناوی خۆی، ناوی نا داگوێریوتایپ. بوونی ئەم پرۆسە لە 7ی کانوونی دووەمی ١٨٣٩ بە جیھان ڕاگەیاندرا، بەڵام وردەکاری کارەکە تا ١٩ی ئاب ئاشکرا نەکرا. داھێنەرانی تر بە زوویی چاکسازیان کرد و کاتی بەرکەوتنی پێویست لە چەند خولەکێکەوە بۆ چەند چرکەیەک دابەزی و ئەمە بووە ھۆی ئەوەی کە وێنەگرتنی پۆرترێت ببێتە زۆر کارپێکراو و زۆر بەناوبانگ.\nوێنەی نادیجیتاڵ بە پرۆسەیەکی کیمیایی دوو ھەنگاو بەرھەم دەھێنرێت. لە پڕۆسەی دوو ھەنگاودا، فیلمی ھەستیار بە ڕووناکی، وێنەیەکی نێگەتیڤ دەگرێت (ڕەنگەکان و ڕووناکیەکان/تاریکی بەرەو سەر ھەڵگەڕاوە). بۆ بەرھەمھێنانی وێنەیەکی تەواو، زۆرجار نێگەتیڤەکان دەگوازرێنەوە بۆ سەر کاغەزی فۆتۆگرافی (چاپ دەکرێن). چاپکردنی نێگەتیڤ لە سەر فیلمی شەفاف بۆ دروستکردنی فیلم بۆ فیلمگرتن بەکاردێت. لە لایەکی ترەوە فیلمەکە بۆ پێچەوانەکردنەوەی وێنەی نێگەتیڤ پرۆسە دەکرێت و شەفافیەتێکی ئەرێنی ھەیە. ئەم وێنانە عادەتەن لە چوارچێوەکاندا دادەمەزرێن کە پێی دەوترێت ئسلاید. پێش پێشکەوتنەکانی ئەم دواییە لە وێنەگرتنی دیجیتاڵدا، شەفافیەت بە شێوەیەکی پرۆفیشناڵ بەکار دەھێنرا بەھۆی ڕوونی و وردی لە وێنەکێشانی ڕەنگدا. زۆربەی ئەو وێنانەی کە لە گۆڤارەکاندا بڵاوکراونەتەوە بە ڤیدیۆی شەفافی ڕەنگەوە گیراون. لە سەرەتادا، ھەموو وێنەکان یەکڕەنگ بوون یان بە دەستی ڕەنگ کرابوون. ھەرچەندە لە سەرەتای ١٨٦١کانەوە شێوازەکانی بەرھەمھێنانی وێنەی ڕەنگاوڕەنگ بەردەست بوون، بەڵام تا ساڵانی ١٩٤٠ یان ١٩٥٠کان بە فراوانی کەڵکیان لێ وەر نەگیریا و تەنانەت تا ساڵانی ١٩٦٠ زۆربەی وێنەکان بە ڕەش و سپی گیرابوون. لەو کاتەوە، وێنەگرتنی ڕەنگ لە وێنەگرتندا بەناوبانگ بووە، ھەرچەندە وێنەگرتنی ڕەش و سپی ھێشتا بەکار دەھێنرێت. \nچارەسەرکردن و بایەخدان\n^ Introduction to Photography: The Universal Language، photography life\n^ What is a Photograph?, lens Culture\n^ history of photography, Britanica\n^ about photography, IMMA\nوەرگیراو لە «https://ckb.wikipedia.org/w/index.php?title=وێنە&oldid=892154»\nدواجار لە ١٤:٣٥ی ٢٣ی کانوونی دووەمی ٢٠٢٢ دەستکاری کراوە\nئەم پەڕەیە دواجار لە ١٤:٣٥ی ٢٣ی کانوونی دووەمی ٢٠٢٢ نوێ کراوەتەوە.


03:12 - 02/11/2019\nوتەبێژی یەکێتی وەڵامی پارتی دەداتەوە و دەڵێت: پارتی کاندیدەکانی یەکێتی بۆ پۆستەکان ڕەتکردووەتەوە و دانانی یاریدەدەرەکانی سەرۆکی حکومەت پێچەوانەی یاسایە.\nلەتیف شێخ عومەر، وتەبێژی یەکێتی لە کۆنفرانسێکی رۆژنامەنوسیدا رایگەیاند، سەرجەم یاریدەدەرەکانی سەرۆکی حکومەت لەلایەن پارتیەوە دانراون و پەراویزخستنی یەکێتی رەتدەکەنەوە.\nسەبارەت بە پرسی پارێزگاری کەرکوکیش ئاماژەی بەوەکرد، هیچ کام لەو ڕێکەوتنانەی سەبارەت بە کەرکوک لەگەڵ پارتی کردویانە جێبەجێنەکران و بابەتی کەرکوک زیاد لە پێویست دواخراوە.\nروونیشیکردەوە، نوێنەرایەتی حکومەتی هەرێم لە بەغدا بەتەواوی لە ژێر کۆنترۆڵی پارتیدایە.\nسەبارەت بە زیادکردنی یاریدەدەر بۆ وەزیرەکانی کابینەی حکومەت ئاماژەی بەوەکرد، زیادکردنی یاریدەدەرەکان بارگرانییە بۆ سەر حکومەت.\nجەختیشیکردەوە، ژمارەیەک کادیر و هەڤاڵیان دەستگیرکراون.\nلە ماوەی کەمتر لە هەفتەیەکدا ئەمە دووەمین روونکردنەوەی یەکێتییە و رۆژی ٣١ی مانگی رابردووش، لەتیف شێخ عومەر، وتەبێژی یەکێتی، لە کۆنفرانسێکی رۆژنامەوانیدا رایگەیاند، پارتی هیچ کام لە رێککەوتنەکانی جێبەجێنەکردووە و ئەوان نیگەرانی خۆیان بە برادەرانی پارتی گەیاندووە و بە فەرمیش نیگەرانییەکانیان بە سەرۆکی حکومەتی هەرێمی کوردستان گەیاندووە.\nئەمرۆش، مەحمود محەمەد وتەبێژی پارتی دیموکراتی کوردستان، لە کۆنفرانسێکی رۆژنامەنوسیدا رایگەیاند، رێککەوتنەکان لەبارەی پەرلەمان و ئەنجومەنی وەزیران جێبەجێکراون، یەکێتی خۆی هۆکاری پڕنەکردنەوەی پۆستەکانە.


نەتەوە یەکگرتووەکان داوا دەكات پێكھاتەكانی كەركووك زوو بگەن بە رێككەوتنێك\nبۆ ئەوەی کێشەی ناوچە کوردستانيیەکان چارەسەر بکرێت\nKurdistan24 هەولێر 15:51 August 2 2020\nئەندامێكی لیژنەی ئاسایکردنەوەی دۆخی کەرکووک رایگه‌یاند، دوای ڕاگرتنی کۆبوونەوەکان بۆ ئاسایکردنەوەی دۆخی کەرکووک کۆبوونەوەکان جارێكی دیكە دەستیان پێکردووه‌تەوە. گووتیشی: نەتەوە یەکگرتووەکان داوا دەكات، پێکهاتەکان بەخێرایی بگەنە رێککەوتنێك. ئاشکراشیکرد، ئێستا کۆبوونەوەکان زۆر بە چڕی بەڕێوە دەبرێن. سەرۆکی لیژنەی ناوچە کوردستانییەکانیش چارەسەری خێرا بۆ دۆخی کەرکووک دەخاتەڕوو.\nپاش 6 مانگ لە راگرتنی کۆبوونەوەی پێکهاتەکان بۆ ئاسایکردنەوەی دۆخی کەرکووک؛ ماوەی چەند رۆژێکە کۆبوونەوەکان دیسان بەچڕی دەستیان پێکردووەتەوە. ئەم کۆبوونەوانەش بە چاودێری نەتەوە یەکگرتوەکان بەڕێوە دەچن. نەتەوە یەکگرتوەکانیش داوا دەكات پەلە بكرێت لە گەیشتن بە رێککەوتنێك لە نێوان پێکهاتەکان بۆ ئەوەی کێشەی ناوچە کوردستانییەکان چارەسەر بکرێت.\nشاخەوان عەبدوڵڵا، ئەندامی لیژنەی ئاسایکردنەوەی دۆخی کەرکووک، گووتی: دۆسێیه‌ی كەركووك دۆسێیەكی گشتگیرە، دۆسێیه‌كانی كشتوكاڵ، ئەمنیی و بەڕێوەبردنە، ئەمانە گشتیان گفتوگۆیان لەسەر دەكرێت، پێویستیشە حكومەتی ھەرێم و بەغدا لە سەر رەوشی ئێستای كەركووك گفتوگۆكانیان زیاد بكەن. نەتەوە یەكگرتووەكان ھەر لە یەكەم كۆبوونەوەدا باسیان لەوە كرد، كە ئەوان لەگەڵ حكوومەتی ھەرێم و بەغدا رێككەوتوون، كەوا ئەوەی كەركووكییەكان لە سەری رێكبكەون، ئەوانیش پاڵپشت و ھاوكار دەبن. بۆیەش نەتەوە يەكگرتووەكان فشار دەكات بۆ ئەوەی پێكھاتەكان بگەن بە رێكەوتنێك.\nلە پەرلەمانی کوردستانیش بە بەشداری حکوومەتی هەرێمی کوردستان گفتوگۆ لە بارەی راپۆرتێک لەسەر دۆخی ناوچە کوردستانییەکان کرا، کە بەپێ راپۆرتەکە دۆخەکە لە مەترسیدایە. ژمارەیەک پێشنیازیش بۆ چارەسەركردنی کێشەکان درانە حکوومەتی هەرێمی کوردستان.\nجوان یونس، سەرۆکی لیژنەی ناوچە کوردستانییەکانی دەرەوەی ئیدارەی هەرێمی کوردستان رایگه‌یاند، چارەسەركردنی خێرای کێشەی ناوچە کوردستانییەکان، بە گەڕانەوەی پێشمەرگە دەكرێت و دواتر چارەسەرێکی بنەڕەتی بۆ ناوچە کوردستانییەکان دەبێت بدۆزرێتەوە.\nگەڕانەوەی پێشمەرگە یەکێکە لە رێگاکانی چارەسەری کێشەی ناوچە کوردستانییەکان کە لە رووی سیاسی و ئەمنییەوە بەشێکی کێشەکان چارەسەر دەکات بۆ ئەم مەبەستەش وەزارەتی پێشمەرگە و وەزارەتی بەرگری عێراق لە گفتوگۆدان و لێکتێگەیشتنێكی سەرەتایشیان لە نێواندا درووست بووە، نەتەوە یەکگرتووەکانیش لەگەڵ پێکهاتەکان لە گفتوگۆدایە بۆ چارەسەركردن و ھەر خۆیشی چاودێری گفتوگۆی پێکهاتەکانیش دەکات. ئەمە لە کاتێکدایە دوای 16ی ئۆکتۆبەر دۆخی ئەو ناوچانە تا دێت خراپتر دەبێت و تەعریب و داگیرکارییش بەردەوامە.


Home›هەواڵ›ڕۆژهەڵاتی ناوەڕاست›ئەمریکا پێشنیاری گفتوگۆی ناڕاستەوخۆ بۆ ئێران دەکات\nنێردەی تایبەتی ئەمریکا بۆ کاروباری ئێران پێشنیار بۆ ئێران دەکات کە بە هاوکاری لایەنی سێهەم، گفتوگۆی ناڕاستەوخۆ لەنێوان ئەمریکا و ئێران دەستپێبکاتەوە.\nرۆبێرت ماڵی، بە دەنگی ئەمریکای وتووە: “ئەگەر ئێران نایەوێت گفتوگۆی راستەوخۆ لەگەڵ ئەمریکا بکات ئەوا دەتوانێت بەشێوەی ناڕاستەوخۆ بەشداری ئەو گفتوگۆیە لەگەڵ ئەمریکا بکات”.\nئاماژەش بەوەدەکات: ئەو هێرشانەی کە ئێران لە رێگەی گروپە چەکدارییە وەکیلیەکانیەوە دژ بە بەرژەوەندییەکانی ئەمریکا لە عێراق ئەنجامی دەدات، زیانی هەیە بۆ ئەگەری دەستپێکردنەوەی هەر گفتوگۆیەک لەنێوان ئەمریکا و ئێراندا.\nلەوبارەیەوە ماڵی دەڵێت: “ئەگەر هێرشە مووشەکیەکان ستراتیژی ئێرانە بۆ پەلەکردن لە دەستپێکردنەوەی گفتوگۆکان، ئەوا مەنتق لەو کارەدا نابینین”.\nماڵی لەبارەی ئەوە پرسیاری لێکرا کە ئایا پێیوایە ئێران دەیەوێت لەرێگەی هێرشە مووشەکیەکانەوە وا لە ئیدارەی بایدن بکات سزاکانی سەر ئێران هەڵبگرێت، ماڵی وتی: “هێرشەکان سوود بە ژینگەی ئەمریکا ناگەیەنێت، ئەمریکاش هەروەکو پێشتر وەڵامی بۆ هێرشەکان دەبێت”.\nئەمە لەکاتێکدایە ئیدارەی ئەمریکا دەستپێشخەری دەکات بۆ دەستپێکردنەوەی گفتوگۆکانی بەرنامە ناوەکیەکە لەگەڵ ئێران، بەڵام ئێران ئەوە رەتدەکاتەوە و داوای لابردنی سزاکانی سەری دەکات، لەلایەکی دیکەشەوە هێرشە مووشەکیەکانی ئەو گروپانەی حەشدی شەعبی کە دەوترێت نزیکن لە ئێرانەوە، لە عێراق بەردەوامە.


بە جیاواز لەساڵانی ڕابردوو ، ئەمساڵ خەڵاتی زێرینی بلە بەخشرا یە ژمارەیەك شارو شوێن و ڕەمزی كوردستان ، كە كەلەڕابردوودا نمونەی بەرگری ڕاستەقینەبوون لەخاك و خەڵكی كوردستان .\nئەمڕۆ ٠٨/٠٤/٢٠١٥ لەمەراسیمی خەڵاتی زێرنی بلەدا کە لە هۆڵی تەلاری هونەر بەڕێوەچوو، ژمارەیەك لە كەسایەتی حیزبی و حوكمی و كەسایەتی ناسراوی كوردستان ئامادەبوون .\nخەڵاتەكانیش بەم شێوەیە بوو ، خەڵاتی "مێژوویەك لە نەهامەتی" درایە تەلیعە حسێن سوارە ، كە خاوەنی خێزانێكی نموونەییە لە قوربانیدان لە پێناو خاكی كوردستاندا. خەڵاتی "خانەوادەی شەهیدان" درایە لیوا چەتۆ سالح كەلە خێزانێكی ١١ كەسی٨ كەسیان شەهیدە وتەنها 3 ئەندامیان ماوەتەوە و خۆشی پێشمەرگەیە لەشەڕی بەرەگاربوونەوەی گروپی تیرۆرستی داعش .\nسێ‌یەم خەڵاتی بلە درایە مامۆستا ئەنوەر قەرەداغی لەبەرامبەر سروودی شەهیدان كە لەگەڵ عوسمان سەعید پێكەوە تێكستەكەیان نوسیوە.\nچوارەم خەڵات بۆ پارێزگای هەڵەبجە تەرخانكرابوو ، كە سەرخێل غەفار وەک نوێنەری ئەو شارە خەڵاتەكەی وەرگرت. ئەوەش بەهۆی ئەو قوربانیە زۆرەی كە ئەو شارە لە پێناو كوردستانی داویەت. خەڵاتی پێنجەم درایە شاری شەنگال و حەنیفە عباس وەك خوشكی 5 پاكیزەی شەنگال، لەبەرامبەر ئەو كارەساتەی لەلایەن تیرۆرستانی داعشەوە بەسەریان هات. شەشەم خەڵاتی بلە درایە شاری كۆبانی ڕۆژ ئاوای كوردستان كە توانی لەشارەكەیدا چۆك بە داعش دابدات و شەرڤان نەسرین تەم خەڵاتەكەی وەرگرت .\nهەرلەو مەراسیمەدا شاناز ئیبراهیم ئەحمەد سكرتێری ڕێكخراوی ئیبراهیم ئەحمەد فاوندەیشن، لەوتەیەكدا ڕایگەیاند كارێكی گرانە لەناو گەلێكی نمونەیدا، چەند كەسایەتیەكی نمونەیی هەڵبژێردرێت و ئاماژەی بەوەكرد ، مەراسیمەكەی ئەمساڵیان وەك تەحەدایەك بووە لەبەرامبەر كارە قێزەونەكانی داعش .\nمامۆستا ئیبراهیم ئەحمەد لە ٨/٤/ ٢٠٠٠ لەشاری لەندەن كۆچی دووایی كرد و وەك ڕێزلێنانێك لەو پیاوە مەزنە لە ساڵی ٢٠٠٢ ڕێكخراوی ئیبراهیم ئەحمەد فاوندەیشن بەناویەوە دامەزاراوە و ساڵانە چەند كەسایەتیەك وەك كەسایەتی نموونەیی ساڵ خەڵات دەكات .\nوێنەکان بە سوپاسەوە لە پەیجی فەرمی کوردسات لە فەیسبوک وەرگیراوە.


مەڕاسمی ڕۆژی جیهانی کرێکار؛ لە ئێران و جیهان؛ هەنگاوێکی هیوابەخش بەرەو سەرکەوتنی کۆتایی\nرۆژی سێ شەممە یەکی مانگی مەی بەرابەر لەگەڵ ١١ ی مانگی گوڵان مەڕاسمی رۆژی جیهانی کرێکار لە سەرتاسری دنیا بەوپەڕی شکۆمەندیەوە بەڕێوەچوو. بە ملیۆن کرێکار و خەباتکارانی ئازادی خواز و بەرابەری تەڵەب لە خیابانەکانی هەر پێنج قاڕەی دنیا ڕژانە سەرسەقامەکان و لە ماڕشێکی گەورەی جیهیانیدا رۆژی نێونەتەوەیی کرێکارانیان بە دانی کۆمەڵێک دروشم لە بوارەکانی ماف و ئازادییە پێشێل کراوەکانیاندا؛ ڕێز لێگرت. هەواڵەکانی پێوەندیدار بە بەڕێوەچوونی ڕێوڕەسم و ئاکسیۆنە شکۆدارەکانی رۆژی جیهانی کرێکار لە وڵاتانی جۆاراوجۆری دنیادا نیشانی ئەدات کە چینی کرێکار و بەشریەتی ئازادی خواز تەسلیمی وەحشی گەری و چارەنووسێک کە چینی سەرمایەدار و دەوڵەتانی پشتیوانیان بۆیان دیاری کردون نەبوون.\nحوزوری بەرینی کرێکاران لە مەڕاسم و ئاکسیۆنەکانی ئەوەڵی مەی ئەمساڵدا لە درێژەی ناڕەزایەتی و مانگرتنە ملیۆنیەکانی چینی کرێکار لە ژمارەیەکی زۆر لە وڵاتانی پێشکەوتوی پیشەسازی دنیادا لە ناڕەزایەتی بە سیاسەتی دەوڵەتانی حاکم لەدژی چینی کرێکار بەڕێوەچوو. ئەو دروشم و داخوازیانەی هاتونەتە گۆڕێ لە مەڕاسمەکانی یەکی مەی ئەمساڵدا وێڕای بەرینایی و جۆاروجۆریەکەی، هاواری بە ملیۆن ئینسانی ناڕازییە کە کەوتۆتەبەر هێرشی وەحشیانەی سەرمایەداران و دەوڵەتەکانیان.\nمەڕاسمی یەکی مەی لە شوێنە جۆراوجۆرەکانی ئێرانیش ئەمساڵ لە بارودۆخێکدا بەڕێوەچوون کە توند بوونەوەی قەیران و شپرزەیی ئابووری کۆماری ئیسلامی؛ ژیانی چینی کرێکاری خستۆتە مەوقعیەتێکی گەلێک سەخت و دژوارەوە. داخرانی ناوەندەکانی بەرهەمهێنان یەک لەدوای یەک، ڕکودی بەرهەمهێنان لەو ناوەندانەدا کە هێشتا بەسەر پێوە ماون، دەرکران و بێکار سازییە بەرینەکان، داسەپاندنی قەراردادی زاڵمانە بەسەر کرێکاراندا، حەقدەستی چوار جار لەژێر هێڵێ هەژاریدا و تەنانەت نەدرانی لە کاتی خۆیدای ئەو حەقدەستانەش؛ تەوەڕوم و گرانی، بێتوانایی و بون بەستی ڕژیمی کۆماری ئیسلامی لە دروست کردنی کەمترین باش بوونێک لە ژیانی توێژی هەژاری کۆمەڵگادا، بێبەش بوونی کرێکاران لە سەرەتایی ترین مافە کۆمەڵایەتی و سیاسیەکانیان، بەرەو روو بوونەوەی کرێکاران و توێژی بێبەشی ئێران لە گەڵ ڕژیمی حاکمی تونتر کردۆتەوە. چاوگێڕان بەسەر چەند نمونەیەک لەو ڕاپۆرتانەی تا دوانیوەرۆی دوێنێ بڵاو بوونەتەوە، هەرلەم ئاستەشدا لە لایەکەوە نیشانەی قوڵ بوونەوەی ئەزمون و گەشەی وشیاری چێنایەتی کرێکاران و لە لایەکی دیکەوە نیشانەی ڕێژەی قین لەدڵی و دوژمنایەتی ڕژیمی ئیسلامی سەرمایەدارییە لەگەڵ کرێکاران و زەحمەتکێشانی ئەم کۆمەڵگایە.\nلە تاران چەندین کۆبوونەوەی کرێکاری بە بۆنەی رۆژی جیهانی کرێکار بەڕێوەچوو. لەم شارەدا کۆمەڵێک لە شۆفیرانی شیرکەتی واحیدی ئوتوبوسرانی لە پایانەی مەیدانی ئازادی، رۆژی جیهانی کرێکارانیان ڕێزلێگرت. هاوکات کۆبوونەوەیەکی بەرین لە بەردەم بینای مەجلیسی ڕژیم لە لایەن کرێکاران، هەڵسوڕاوانی کرێکاری، خوێندکاران و خانەنشینان بە بۆنەی ئەوە رۆژەوە بەڕێوەچوو. لەم کۆبونەوەیەدا دروشمەکانی نان، مەسکەن، ئازادی مافی سەلمێندراوی ئێمەیە، حقوقە نجومیەکان فەلاکەتی گشتی- کرێکاران، موعەلیمان، خوێندکاران یەکێتی یەکێتی و هیتریان وتەوە. هێزی ئینتیزامی و ئەمنیەتی ڕژیم ڕیزی خۆپیشاندەرانیان گەماورۆدا و چەند کەسیان لە هەڵسوڕاوانی کرێکاری دەستبەسەر کرد. حسێن ئازەرگشسب، موحسین سەقەفی، پەیمان ئەحمەدی، مەستەفا ئاقایی، ئەفشین حیرتیان و تەهمینە خوسرەوی لە زومڕەی گیراوەکانن. لەوە پێشتریش هەر بەم بۆنەیەوە مەڕاسمێک لە یۆسف ئاباد بە بەشداری کۆمەڵێک لە هەڵسوڕاوانی کرێکاری، خوێنداکاران، ئەندامانی سەندیکای شیرکەتی واحید و کانونی نووسەرانی ئێڕان بەڕێوەچوو بوو.\nلەم رۆژەدا شاری سنەش شاهیدی حەرەکەتێکی ڕەزمەندەی کرێکاران و هەڵسوڕاوانی کرێکاری بوو بۆ بەڕێوەچوونی مەڕاسمی رۆژی جیهانی کرێکار. لە گه‌ڕه‌كی نایسەر کرێکاران بە هەڵگرتنی پلاکارد و دانی دروشمی وەک ” زیندانی سیاسی دەبێ ئازاد بکرێت”، ” نان، مەسکەن، ئازادی”، لەدژی هەژاری و نەداری کرێکاران و گوشار خستنە سەر هەڵسوڕاوانی کرێکاری ناڕەزایەتیان دەبڕی و مەڕاسمی یەکی مەی رۆژی کرێکاریان ڕێزلێگرت. هەر لەم رۆژەدا مەئمورانی ئیدارەی ئیتلاعاتی ڕژیم لە سنە لە رۆژی جیهانی کرێکاردا دەستیان دایە گرتنی دوو کەس لە هەڵسوراوانی کرێکاری. هێزە لیباس شخسیەکانی ڕژیم بە چوونە ماڵی شەخسی ” یەدواللە سەمەدی”، هەڵسوڕاوی کرێکاری و دەبیری سەندیکای کرێکارانی نانەوای سنە ئەویان گرت و بەرەو شوێنێکی نادیاریان برد. تا ئێستا زانیاری و هەواڵێک سەبارەت بەو لەبەر دەستدا نییە. هاوکات لەگەڵ گیرانی یه‌دوڵڵا سەمدی، ” ئەمیر شەهابی”، سەرۆکی سەندیکای کرێکارانی نانەوا ش لە لایەن هێزە لیباس شخسیەکانی ڕژیمەوە لە خیابان دەست بەسەر و بەرەو شوێنێ نادیار گوزراوەتەوە.\nلە شاری سەقز هێزە لیباس شەخسیەکان هێرشیان کردە سەر ڕیزی ئەو کرێکارانەی کە بۆ ڕێزگرتن لە رۆژی جیهانی کرێکاران لە مەیدانی کرێکارانی بیناسازی کۆببوونەوە و دوای کاتژمێرێک تێکهەڵچوون لەگەڵ کرێکاران، مەحمود ساڵحی هەڵسوڕاوی ناسراوی کرێکاری دەستی بریندادار کرا. لەم تێکهەڵچوونەدا چەند کەسیش گیران. لەنێو گیراوەکاندا عوسمان ئیسماعیلی کرێکاری نەقاشی تێدایە و تاكوو ئێستا لە چارەنووسی ئەو و باقی گیراوەکان زانیارییەک لەبەردەستدا نییە.\nلە مەریوان کرێکاران بە بەڕێوەبردنی ڕێپێوان لە شارەکی سەنعەتی ئەو شارە؛ سوخەنڕانی و بڵاو کردنەوەی شیرینی لەنێو جەمعی کرێکاراندا، ڕێزیان لە یەکی مەی گرت. لە شیرکەتی کشت و سەنعەتی نەیشەکەری حەوت تەپەش کە کرێکارەکانی لە ماوەی ئەم ساڵانەی دواییدا بەردەوام بەشێکی پێشڕەو بوون لە کرێکارانی ئێران؛ کرێکاران بە بۆنەی ئەو رۆژەوە جێژنێکیان لە نێو حەوشەی شیرکەتەکەدا بەڕێوەبرد و لەسەر پێویستی هاوپشتی چینایەتی کرێکاران لە سەرتاسەری ئێراندا جەختیان کردەوە.\nهەر ئەم چەند نمونەیە کە بێ گومان تەنیا بەشێک لە حەرەکەتی چینی کرێکارە بە بۆنەی ئەم رۆژە جیاهانیەوە؛ نیشانی ئەدات کە چینی کرێکار لە شوێنێکی خەفە‌قان لێدراوی وەک ئێران لەژێر حاکمیەتی کۆماری ئیسلامیدا و سەرەڕای سەرکوت؛ نە تەنیا لە هێز و توانان نەکەوتوە؛ بەڵکو بە هەنگاوی پتەو بەرەو پێشەوە ڕێگا دەبڕێت و لەگەڵ خۆی سەرجەم کۆمەڵگای ئێران بەرەو پێشەوە دەبات بۆ ڕزگار بوونی یەکجاری.


چەند سەرنجێک سەبارەت بەپەیامەکەی بارزانی بۆ پەکەکە\nچەند سەرنجێک سەبارەت بەپەیامەکەی مەسعود بارزانی بۆ پارتی کرێکارانی کوردستان (پەکەکە).\n1. پێچەوانەی زۆربەی هۆشدارییەکان. من هەلومەرجی درووستبوونی شەڕی ناوخۆ لە نێوان پارتی و پەکەکە نابینم!\nدۆخی ناوخۆی پارتی و پەیوەندی خراپی لەگەڵ یەکێتی و دۆخی بێمووچەیی و لاوازی و فرەقەیرانی کابینەکەی مەسرور بارزانی و لاوازبوونی پێگەی بارزانی لەسەرئاستی نێودەوڵەتی بەتایبەت دوای ڕیفراندۆم، هەمانکات کێشە دەرەکییەکانی تورکیا، هاندەری درووستبوونی شەڕی ناوخۆی کوردستانی نین.\n2. پێشتر سەرکردەی دیاری پەکەکە موراد قەرەیلان لە ڕێگەی میدیاکانەوە داوای لە بارزانی کردبوو بە ئاشکرا ڕای خۆی سەبارەت بە لەشکرکێشی هێزەکانی پارتی بۆ ناوچەکانی نزیک گەریلاکانی پەکەکە ڕابگەینێت. پەیامەکەی بارزانی وەڵامی داواکەی قەرەیلانە نەک بانگەوازی شەڕ.\nبڕوام وایە پارتی و پەکەکە ئەوەندە کەناڵی پەیوەندییان لەنێواندا هەیە کە پێویست بەم جۆرە داواکاری و ڕاگەیاندنەی قەرەیلان و بارزانی ناکات! ئەو دوو لایەنە دەتوانن پێکەوە دانوستان بکەن و بە ئاشکرا یان بە نهێنی لەسەر بەرژەوەندییە هاوبەشەکان ڕێکبکەون.\n3. بارزانی لە پەیامەکەیدا پێشنیار دەکات کە هەموان ڕێز لە «دەستەڵاتی شەرعی و یاسایی هەرێم » بگرن، بەڵام هیچی سەبارەت بە پێگە و پۆستی خۆی لەو دەسەڵاتە شەرعی و یاساییەی هەرێمدا نەوتووە! ئایا بۆ وەک کەسێکی بێ پۆست و پلە و پایە، لەیەککاتدا هەردوو پۆست و پێگەی نێچیرڤانی برازای وەک سەرۆکی هەرێم و مەسروری کوڕی وەک سەرۆکی حکومەت فەرامۆش کردووە؟\n1 ئایندەی ئەردۆغان لەنێوان توسیادو موسیاد\n2 پارتییەکانی حیزبی دیموکرات!\n3 ئایا پارتی مەسرور بارزانی لەپۆستی سەرۆکوەزیران دوردەخاتەوە؟!\n4 نەوەی دوەمی تاڵەبانی!\n5 سەرۆکوەزیرانێکی خراپ!\n6 پەیامی پشتیوانی تۆڕەکۆمەڵایەتییەکان لەنێوان ڕووداوەکانی ڕۆژئاواو ڕۆژهەڵاتی کوردستاندا!\n7 شەڕی چاوەڕوانکراوی ئەوروپاو تورکیا!\n8 تورکیاو پەکەکەو خولێکی نوێی دانوستاندن لەئۆسلۆ!